text: Եվրամիության համար Հայաստանի հետ հարաբերությունների ապագան դեռ մշուշոտ է, «Ազատության» հետ զրույցում ասաց ԵՄ արտաքին քաղաքականության հարցերով գերագույն հանձնակատար Ֆեդերիկա Մոգերինիի խոսնակ Մայա Կոչիյանչիչը՝ ընդգծելով, որ Բրյուսելը ցանկանում է շարունակել հարաբերություններ կառուցել Հայաստանի հետ, բայց թե կոնկետ ինչպես, դեռ չի պարզվել։ «Մենք դեռեւս Հայաստանի հետ միասին մտածում ենք, թե ինչպես զարգացնենք հարաբերությունները Հայաստանի՝ Եվրասիական միության առջեւ ստանձնած նոր պարտավորությունների լույսի ներքո։ Պարզ է, որ Ասոցացման պայմանագրի տարբերակը արդեն բացառվում է, եւ մենք պետք է փորձենք գտնել հարաբերությունները խորացնելու ձեւը՝ հարգելով երկու կողմերի ստանձնած պարտավորությունները», - ասաց Մայա Կոչիյանչիչը։ Ընդհանուր առմամբ եւ՛ Մայա Կոչիյանչիչի, եւ եվրոպացի այլ պաշտոնյաների խոսքերից դատելով՝ Հայաստան-Եվրամիություն հարբերություններում գնդակը Հայաստանի դաշտում է։ Եվրահանձնաժողովի Արեւելյան հարեւանության ծրագրի ղեկավար Գերհարդ Շուման Հիտսլերի խոսքով, Բրյուսելը կարող է առաջարկել տարբերակներ, խորհուրդներ տալ, սակայն վերջնական ընտրությունը Հայաստանի իշխանություններինն է։ «Եվրասիական տնտեսական միությանն անդամակցելու Հայաստանի կատարած ռազմավարական ընտրությունը ցավոք փակում է շատ դռներ։ Մենք կարող ենք սեղանին դնել մեր առաջարկը, բայց պարտադրել այն որեւէ երկրի չենք կարող, այդ պատճառով էլ կշարունակենք մեր բանակցությունները ոչ միայն կառավարության, այլեւ բնակչության այլ շերտերի հետ», - նշեց եվրոպացի պաշտոնյան: Եվրամիության արտգործնախարարի խոսնակ Մայա Կոչիյանչիչը նաեւ նշում է, որ Եվրամիությունը Արեւելյան հարեւանության ծրագիրը, որին մասնակցում է նաեւ Հայաստանը, երբեք չի դիտել որպես Ռուսաստանի հետ մրցակցության հարթակ։ Եվրամիության համար սա ընդամենը անմիջական հարեւանների հետ լավ հարաբերություններ կառուցելու միջոց է, ասում է նա։ «Մենք շարունակում ենք հավատալ, որ բոլորը կշահեն նման ուժեղ հարաբերություններից», - ասաց Կոչիյանչիչը։ Մինչդեռ Ռուսաստանը խանդով է վերաբերում հետխորհրդային տարածքում իրականացվող ցանկացած ծրագրի՝ ասում է Եվրախորհրդարանի արտաքին հարաբերությունների հանձնաժողովի նախագահ Էլմար Բրոկը, ով սեպտեմբերի 3-ի Սերժ Սարգսյանի հայտնի հայտարարությունից հետո մինչ օրս պնդում է, որ Եվրասիական միությանը միանալու որոշումը կայացվել է սպառնալիքի ներքո։ «Ես գիտեմ՝ ինչպես են Հայաստանին պարտադրել չստորագրել Եվրամիության հետ Ասոցացման պայմանագիրը Ռուսաստանից Հայաստանի լիակատար կախման ու Ղարաբաղի հարցի պատճառով», - ասաց նա։ «Ազատության» հարցին, թե արդյոք Եվրամիությանը մտահոգո՞ւմ է, որ Ռուսաստանի դեմ կիրառվող պատժամիջոցներից տուժում են մի շարք այլ երկրներ, այդ թվում՝ Հայաստանը, Բրոկը պատասխանեց. - «Եթե մի երկրի՝ մեկ այլ միության հետ առեւտրի համաձայնագիր ստորագրելը կարող է պատճառ դառնալ, որ Ռուսաստանն այնտեղ զորք մտցնի, ուրեմն վերադառնում ենք 45 թվից էլ հետ։ Քանի որ չենք ցանկանում պատերազմել Ռուսաստանի դեմ, մենք պետք է կիրառենք պատժամիջոցներ՝ ցույց տալու ագրեսորին, որ ագրեսիայի գինը բարձր է։ Իմ կարծիքով, լավ կլիներ, եթե պատժամիջոցներն էլ չլինեին, բայց միջազգային իրավունքն ու մարդու իրավունքները պաշտպանելու համար մենք պարտավոր էինք այդպես վարվել»։ Եվրոպական խորհրդարանի Գերմանիայից ընտրված պատգամավոր Բրոկը անխնա քննադատում է ոչ միայն Պուտինի արտաքին, այլեւ տնտեսական քաղաքականությունը։ «Ռուսաստանի տնտեսությունն անկում է ապրում ոչ միայն պատժամիջոցների, այլ նաեւ այն պատճառով, որ նրանց տնտեսական համակարգը չի արդիականացվել վերջին 30 տարիների ընթացքում։ Միայն հումքի արտահանման վրա հիմնված տնտեսությունը սնանկացման շեմին է», - ասաց նա։ «Եվրոպայում կոմունիզմի անկումից հետո Լեհաստանի ու Ուկրաինայի ՀՆԱ-ն նույնն էր, այժմ լեհական ՀՆԱ-ն 4 անգամ բարձր է ուկրաինականից։ Հենց դրանից է վախենում պարոն Պուտինը, որ Ուկրաինան, Մոլդովան կամ Վրաստանը կդառնան տնտեսապես հաջողակ, ազատ մամուլ ունեցող ու ժողովրդավար երկրներ, իսկ այդ ժամանակ ռուսները խնդիրներ կունենան տանը՝ բացատրելու, թե ինչու է Ռուսաստանը շարունակում մնալ այդ վիճակում»։


source: fineweb

text: Նկարագրություն Բարի գալուստ video chat Narsingdi zila Meet խորամանկել անձանց շուրջ մոլորակի. Անվճար, video chat Narsingdi zila, որը դուք կարող եք անել հետեւյալ խնդիրները. - Խոսել բոլորովին անվճար է բոլոր տեսակի տղամարդկանց եւ կանանց: Ինչպես ճշտել այն պետք է գնալ «Պարամետրեր». - Խոսեք վեբկամերան է «Խցիկի» ռեժիմում. - Ունեն հետաքրքիր թեեւ դուք սեղմեք 'Հաջորդ' կմնա մեկին հետաքրքիր. - Ունեն զրույց անանուն առանց միկրո եւ ոչ վեբկամերան է «տեքստային» ռեժիմում. - Spy այլ մարդիկ վիդեո զրույցները անանուն եթե թույլատրվում է. - Շնորհիվ video chat Narsingdi zila, դուք կարող եք հանդիպել ծիծաղելի մտերիմ ընկերներին բոլոր ավելին է, քան աշխարհում. - Եթե դուք երբեք ցանկանում, որ spied փոխել այն »կայանքներով». Սկսել են մամուլի «F2» կամ սեղմեք 'սկսել,


text: Ուրբաթ՝ հունվարի 10-ին, Հայաստանի արտգործնախարար Էդվարդ Նալբանդյանը այցելել է Կուբա, փոխանցում է արտգործնախարարության տեղեկատվության վարչությունը։ Մայրաքաղաք Հավանայում Հայաստանի արտգործնախարարին ընդունել է Կուբայի նախարարների խորհրդի փոխնախագահ Ռիկարդո Կաբրիսա Ռուիզը, ով նշել է, որ Կուբայում ամենայն ջերմությամբ են վերաբերվում Հայաստանին եւ վստահություն հայտնել, որ առավել քան տաս տարվա ընդմիջումից հետո առաջին բարձրաստիճան այցելությունը նոր թափ կհաղորդի ինչպես երկկողմ հարաբերություններին, այնպես էլ բազմակողմ ձեւաչափով համագործակցությանը։ Նալբանդյանն իր հերթին ընդգծել է, որ իր այցելությունը միտված է ամրապնդելու Կուբայի հետ հաստատված բարեկամական հարաբերությունները, բացահայտելու փոխգործակցության նոր ուղիներ։ Ռիկարդո Կաբրիսա Ռուիզը ընդգծել է, որ Կուբան պատրաստակամ է Հայաստանի հետ խորացնել փոխգործակցությունը քաղաքական, տնտեսական եւ հնարավոր այլ ուղղություններով։ Նույն օրը տեղի է ունեցել Նալբանդյանի հանդիպումը իր կուբացի գործընկեր Բրունո Ռոդրիգես Պարիյայի հետ։ Վերջինս խնդրել է Հայաստանի նախագահ Սերժ Սարգսյանին փոխանցել Կուբայի ղեկավար Ռաուլ Կաստրոյի ողջույններն ու բարեմաղթանքները։ Հանդիպման ընթացքում նախարարները վերահաստատել են իրենց երկրների շահագրգռվածությունը գործուն քայլեր ձեռնարկել հարաբերությունների ամրապնդման, խորացման եւ ընդլայնման նպատակով։ Տուրիզմի խթանման նպատակով զրույցի ընթացքում կարեւորվել է Հայաստանի քաղաքացիների համար Կուբա մուտքի դյուրացումը։ Նալբանդյանը իր Կուբացի գործընկերոջը հրավիրել է այցելել Երեւան։ Նույն օրը Էդվարդ Նալբանդյանը հանդիպում է ունեցել Կուբայի խորհրդարանի փոխնախագահ Աննա Մարիա Մարի Մաչադոյի հետ։ Մաչադոն նշել է, որ Կուբայի օրենսդիր մարմինը ցանկանում է իր ներդրումն ունենալ Հայաստանի հետ հարաբերությունների ամրապնդման գործում։ Իսկ Կուբայի արտաքին առեւտրի եւ ներդրումների նախարար Ռոդրիգո Մալմիերկա Դիազը Հայաստանին հրավիրել է մասնակցելու այս տարվա աշնանը կայանալիք Հավանայի ամենամյա միջազգային ցուցահանդեսին՝ պատրաստակամություն հայտնելով անվարձահատույց տարածք տրամադրել հայկական տաղավարի համար։ Հավանայում Էդվարդ Նալբանդյանը այցելել է Կուբայի Բիոտեխնոլոգիայի եւ գենետիկ ինժեներիայի գիտահետազոտական կենտրոն, ուր հանդիպում է ունեցել կենտրոնի ղեկավարության եւ գիտաշխատողների հետ, որոնք Հայաստանի արտգործնախարարին են ներկայացրել իրենց հետազոտությունների արդյունքում արձանագրված ձեռքբերումները։ Զրույցի ընթացքում արծարծվել են Կուբայի Բիոտեխնոլոգիայի եւ գենետիկ ինժեներիայի կենտրոնի եւ Հայաստանի Գիտությունների Ազգային ակադեմիայի համապատասխան կառույցների միջեւ համագործակցության հաստատման հնարավորությունները։


text: Ազգային ժողովի Էթիկայի հանձնաժողովի նախագահ, ՀՀԿ-ական Արփինե Հովհաննիսյանը արդարադատության նախարարի թեկնածուներից մեկն է, այսօր լրագրողների հետ ճեպազրույցում ասաց վարչապետ Հովիկ Աբրահամյանը։ Լուսանկարը՝ Արփինե Հովհաննիսյանի ֆեյսբուքյան էջից Վարչապետը թեկնածուների այլ անուններ չնշեց, միայն ասաց, որ հարցն այժմ քննարկում են նախագահ Սերժ Սարգսյանի հետ եւ նախարարի նշանակման հարցը կլուծվի 10-15 օրվա ընթացում։ Հիշեցնենք, արդարադատության նախարար Հովհաննես Մանուկյանը հուլիսի 14-ին նախագահի հրամանով ազատվեց զբաղեցրած պաշտոնից: Նախարարի խոսնակ Ծովինար Խաչատրյանն ասաց, որ Մանուկյանը հրաժարականի դիմում էր ներկայացրել: Նա արդարադատության նախարար էր նշանակվել անցած տարի ապրիլին, իսկ մինչեւ այդ Վրաստանում Հայաստանի դեսպանն էր: Արդարադատության նախարարի ժամանակավոր պաշտոնակատարն է նախարարի առաջին տեղակալ Արսեն Մկրտչյանը։


text: Պուտինը Պետդումայի վավերացմանն է ուղղել ՌԴ–ի եւ Հայաստանի միջեւ ռազմատեխնիկական համագործակցության զարգացման պայմանագիրը 20:01 07 Ապրիլի 2014 ԵՐԵՎԱՆ, 7 ապրիլի. /Նովոստի–Արմենիա/. ՌԴ նախագահ Վլադիմիր Պուտինը Պետական դումայի վավերացմանն է ուղղել Ռուսաստանի Դաշնության եւ Հայաստանի միջեւ ռազմատեխնիկական համագործակցության զարգացման պայմանագիրը, հայտնում է Կրեմլի պաշտոնական կայքը։ Պետության ղեկավարի հրահանգով, Դաշնային ժողովի պալատներում պայմանագրի վավերացման մասին դաշնային օրենքի նախագծի դիտարկման պաշտոնական ներկայացուցիչ է նշանակվել Պաշտպանության նախարարի տեղակալ, պետական քարտուղար Նիկոլայ Պանկովը։ 2013 թվականի հունիսի 25–ին ստորագրված Պայմանագրի առարկան կողմերի միջեւ ռազմական նշանակության արտադրանքի մատակարարումների իրականացման կարգն է` ազգային զինված ուժերի, զորամիավորումների, իրավապահ մարմինների եւ հատուկ ծառայությունների մատակարարման նպատակով։ Պայմանագրի համաձայն, ռազմական նշանակության արտադրանքի մատակարարումները կիրականացվեն կողմերի լիազոր կազմակերպությունների ստորագրած համաձայնագրերով` առանց նշված արտադրանքի ներկրման/արտահանման արտոնագրերի։ -0- Իրավիճակի լուրջ բարելավում, որին սպասում է Հայաստանի բնակչությունը նոր վարչապետից եւ կառավարությունից, սկզբունքորեն չի կարող լինել, հայտարարեց քաղաքագետ, Կովկասի ինստիտուտի տնօրեն Ալեքսանդր Իսկանդարյանը: Կարմիր խաչի միջազգային կոմիտեն բանակցություններ է վարում Հայաստանի եւ Ադրբեջանի հետ ադրբեջանցի զինծառայողի մարմինը Բաքվին փոխանցելու հարցի շուրջ, «Նովոստի–Արմենիա» գործակալությանը երեքշաբթի տեղեկացրեց ԿԽՄԿ երեւանյան գրասենյակի ներկայացուցիչ Հասմիկ Գալստյանը։


text: Պուտին. Ռուսաստանը չի պատրաստվում կայսրություն ստեղծել 16:37 16 Ապրիլի 2015 ԵՐԵՎԱՆ, 16 ապրիլի. /Նովոստի–Արմենիա/. Ռուսաստանը չի պատրաստվում կայսրություն ստեղծել, այլ ձգտում է ինտեգրացիոն գործընթացների զարգացմանը, հինգշաբթի ասել է ՌԴ նախագահ Վլադիմիր Պուտինը, հաղորդում է ՌԻԱ Նովոստին։ «Մենք հարաբերություններ ենք զարգացնում Եվրասիական տնտեսական միության շրջանակում մեր գործընկերների` Ղազախստանի, Բելառուսի հետ։ Որն է այդ միավորումների իմաստը` մեր կողմ ձգելը չէ, ոչ։ Իմաստն այն է, որ մարդիկ, ովքեր ապրում են մեր երկրներում, սկսեն ավելի լավ ապրել, որ սահմանները բաց լինեն... Մենք հարաբերություններ ունենք արդեն եւ Հայաստանի հետ, եւ Ղրղըզստանի»,– ասել է նախագահն «Ուղիղ կապի» ընթացքում։ «Մենք կցանկանայինք, որ այդ գործընթացը զարգանար, դա ամենակարեւորն է, ոչ թե մեր ինչ–որ ազդեցության ոլորտ պահելը։ Մենք չենք պատրաստվում կայսրություն ստեղծել։ Չունենք այդ նպատակը, ինչում մեզ անընդհատ փորձում են մեղադրել։ Դա նորմալ եւ բնական ինտեգրացիոն գործընթաց է։ Ողջ աշխարհն է ընթանում ինտեգրման ճանապարհով»,– ընդգծել է նախագահը։ -0- ՌԴ ԱԳ նախարար Սերգեյ Լավրովը, մեկնաբանելով Ադրբեջանի պահանջով Մինսկում բլոգեր Ալեքսանդր Լապշինի կալանավորման մասին տեղեկությունը, հայտարարել է, որ Մոսկվան դեմ է այս կամ այն տարածք անհատի այցելության քրեականացմանը։ Իրավիճակի լուրջ բարելավում, որին սպասում է Հայաստանի բնակչությունը նոր վարչապետից եւ կառավարությունից, սկզբունքորեն չի կարող լինել, հայտարարեց քաղաքագետ, Կովկասի ինստիտուտի տնօրեն Ալեքսանդր Իսկանդարյանը: Կարմիր խաչի միջազգային կոմիտեն բանակցություններ է վարում Հայաստանի եւ Ադրբեջանի հետ ադրբեջանցի զինծառայողի մարմինը Բաքվին փոխանցելու հարցի շուրջ, «Նովոստի–Արմենիա» գործակալությանը երեքշաբթի տեղեկացրեց ԿԽՄԿ երեւանյան գրասենյակի ներկայացուցիչ Հասմիկ Գալստյանը։


text: Հայ ազգային կոնգրեսի հետ ընտրությունների օրինականության վերահսկման ձեւաչափից դուրս համագործակցության մասին խոսք չկա. այսօր Դիլիջանում հայտարարեց «Բարգավաճ Հայաստան» կուսակցության առաջնորդ Գագիկ Ծառուկյանը՝ ի պատասխան լրագրողներից մեկի այն դիտարկման, թե՝ «տեւական ժամանակ ՀՀ առաջին նախագահը խոսում է ԲՀԿ-ի հետ համագործակցության մասին, բայց դուք չեք արձագանքում»։ «Համագործակցության մասին ոչ մի խոսք չկա: Համագործակցությունը միասնական ուժերով բաց, արդար, թափանցիկ ընտրություններ ապահովելու մեջ է, որի համար մենք ստորագրել ենք, եւ ասել ենք, որ նրանց հետ, ովքեր մեր կողմնակիցներն ու գործընկերներն են, պետք է կարողանանք մեր ժողովրդի համար մեկ անգամ ապահովել բաց, արդար, թափանցիկ ընտրություններ»: «Ազատություն» ռադիոկայանի այն դիտարկմանը, թե «ՀԱԿ առաջնորդը ԲՀԿ-ին առաջարկում է դեմ դուրս գալ ՀՀԿ-ին եւ «ռեժիմին», Գագիկ Ծառուկյանը հակադարձեց. - «Ո՞նց դեմ դուրս գալ։ Լեւոն Տեր-Պետրոսյանը նման բան չի առաջարկում: Լեւոն Տեր-Պետրոսյանն էլ պահանջում է արդար, բաց, թափանցիկ ընտրություններ, որին մենք կողմնակից ենք»: Ի պատասխան մեր հաջորդ դիտարկմանը, թե ընդդիմադիր «Ժառանգություն» կուսակցությունը ԲՀԿ-ին մեղադրում է Լեւոն Տեր-Պետրոսյանի սցենարն իրագործելու եւ նրա կանոններով շարժվելու մեջ, ԲՀԿ առաջնորդը հայտարարեց. - «Դուք նայեք «Ժառանգություն» կուսակցությունը ում ուղղորդվածությամբ է շարժվում, թող ինքն իրեն մեղադրի»: Գագիկ Ծառուկյանը անպատասխան թողեց առաջիկա նախագահական ընտրությունների վերաբերյալ «Ազատություն» ռադիոկայանի հարցը։ Իսկ մեկ այլ հարցի, թե ԲՀԿ-ի քանի՞ տոկոս մասնակցություն է ակնկալում ապագա խորհրդարանում, պատասխանեց. - «Ես ինքնագովազդով չեմ զբաղվում, կուսակցությանը ձայն տվողը ժողովուրդն է, ժողովրդին հարցրեք»: «Բարգավաճ Հայաստան» կուսակցության առաջնորդը Դիլիջան էր այցելել նախընտրական քարոզարշավի շրջանակներում: Ամբիոնից իր ելույթում նա թեեւ բաց տեքստով չհայտարարեց, բայց ակնարկեց ինչ-որ ուժերի օգտին գործադրվող վարչական ռեսուրսների, պաշտոնյաների, քաղաքապետերի, գյուղապետերի կողմից ընտրողների վրա կիրառվող ճնշումների ու պարտադրանքի մասին: «Դա անում են, որովհետեւ իրենց տեղերից են վախենում։ Արդյունք ցույց չտան՝ իրենք իրենց տեղերը զիջելու են նրանց, ովքեր որ հաղթող են, ժողովրդի կողմից ընդունված են։ Այսօր իրենք իրենց կաշին փրկելու, տեղ ապահովելու խնդիրն է, իսկ դա խաթրի հարց չէ, որ դուք այսօր խաթր անեք, ասեք թե՝ ձայնը տաք։ Դա ձեր հինգ տարվա ապագայի խնդիրն է», - ասաց Գագիկ Ծառուկյանը՝ հավելելով. - «Եթե կպան իմ թիմակցին, ուրեմն՝ ինձ են կպել։ Ձեր կողքը կանգնած եմ, հարց կա՝ ինձ ասեք»։ Ընտրողներին կոչ անելով քվեարկել խղճի թելադրանքով՝ Ծառուկյանն ընդգծեց, որ ինքը «դոշ չի ծեծում» իրենց ընտրելու համար եւ որեւէ հանդիպման ժամանակ նույնիսկ չի ասում «ձեր ձայնը մեզ տվեք»։ «Մենք ամեն ինչի հասած մարդ ենք՝ դուք բոլորդ գիտեք։ Այս ծանրության տակ մտել եմ ոչ թե իմ կաշին փրկելու, պաշտոն ստանալու, ունեցվածք դիզելու՝ Աստծո կամոք ամեն ինչ էլ ունեմ։ Ոսկե սարեր ես ձեզ չեմ խոստանում։ Ինչ որ ծրագիր է՝ երեք ամսվա ընթացքում դա իրականություն է դառնալու։ Ընտրողը դուք եք», - հավելեց ԲՀԿ-ի ղեկավարը։ Մինչ Գագիկ Ծառուկյանը ելույթ էր ունենում, դիլիջանցիները տրցակներով ծրարներ էին տալիս նրա թիմակիցներին՝ Ծառուկյանին փոխանցելու համար. մեզ պարզաբանեցին, որ նամակներ են: Այնուհետեւ տարեցները սկսեցին մոտենալ Ծառուկյանին։ ԲՀԿ առաջնորդն իր թիմի հետ Դիլիջանից ուղեւորվեց Իջեւան եւ Բերդ:


text: JW հեռարձակմամբ դիտեք հոգեւորապես թարմացնող նյութեր, որոնք նախատեսված են ընտանիքի բոլոր անդամների համար։ Դիտեք հեռարձակման ստուդիայում պատրաստված ծրագրեր, ինչպես նաեւ jw.org կայքից ընտրված ֆիլմեր ու տեսանյութեր։ Միացրեք Մշտական եթերի ցանկացած ալիք եւ դիտեք տեսանյութեր ամբողջ օրը։ Տեսադարանից կարող եք ընտրել ու դիտել ձեր ուզած ֆիլմը։ Իսկ Ձայնադարանում կգտնեք երաժշտություն, ձայնային ներկայացումներ, Աստվածաշնչի թատերականացված ընթերցանության հատվածներ եւ այլն։ Ուղեցույց Հաճախ տրվող հարցեր Համատեղելի է ժամանակակից շատ օպերացիոն համակարգերի եւ բրաուզերների հետ։ Լավագույնս կաշխատի, եթե տեղադրեք ձեր բրաուզերի ամենանոր տարբերակը։ Հետեւյալ բրաուզերների հետ համատեղելի չէ. Internet Explorer 8 եւ ավելի հին։ Եթե օգտվում եք ավելի հին օպերացիոն համակարգով աշխատող համակարգչից, որի վրա չեն աշխատում Internet Explorer-ի ավելի թարմ տարբերակները, խնդրում ենք տեղադրեք այլ բրաուզեր։ Opera Mini Համատեղելի է հետեւյալ մոբայլ օպերացիոն համակարգերի հետ. Android 4.0 եւ ավելի թարմ Windows 8.0 եւ ավելի թարմ iOS 7.0 եւ ավելի թարմ (սահմանափակ համատեղելիություն ավելի հին iOS սարքերի հետ) Դա անելու մի քանի ձեւ կա, ներառյալ հետեւյալը՝ Եթե ունեք Apple համակարգիչ կամ մոբայլ սարք եւ հին Apple TV, ապա կարող եք օգտվել AirPlay–ից՝ տեսանյութերը դիտելու համար ձեր հեռուստացույցով։ Եթե ունեք Google Chromecast սարք, կարող եք ուղարկել տեսանյութը ձեր հեռուստացույց Chrome բրաուզերից։ Տեսանյութը միացրեք ձեր համակարգչի կամ սարքի վրա եւ սեղմեք Cast կոճակը։ Կարող եք միացնել ձեր համակարգիչը, պլանշետը կամ սմարտֆոնը ձեր հեռուստացույցին՝ օգտագործելով HDMI, DVI, VGA կամ S-Video միացումները։ Ձեր համակարգչի, մոբայլ սարքի եւ հեռուստացույցի գրքույկները կօգնեն գտնել լավագույն տարբերակը։ Միգուցե ձեր ընկերներից մեկը, ով ծանոթ է JW հեռարձակմանը, կարողանա օգնել ձեզ։ Եթե ոչ, խնդրում ենք կապ հաստատել մեր այն մասնաճյուղի հետ, որն ամենամոտն է ձեզ։


text: Վիրտուալ ոստիկանները չինական ինտերնետում ծառայության կմտնեն սեպտեմբերի 1-ից 12:34 29 Օգոստոսի 2007 ԵՐԵՎԱՆ, 29 օգոստոսի./Նովոստի-Արմենիա/. Ոստիկանության երկու վիրտուալ սպաներ շաբաթ օրվանից կսկսեն «աշխատել» առաջատար ինտերնետ-կայքերում՝ հայտնաբերելով պոռնոգրաֆիկ եւ այլ անօրինական տեղեկատվություն, չորեքշաբթի գրում են չինական ԶԼՄ-ները։ Երկու վիրտուալ ոստիկանների՝ մի տղամարդու եւ մի կնոջ նկարները, մոտոցիկլով, ավտոմեքենայով կամ ոտքով հայտնվելու են ինտերնետից օգտվողների էկրանների վրա յուրաքանչյուր 30 րոպեն մեկ։ Նրանց վրա սեղմելուց հետո ինտերնետից օգտվողը կհայտնվի Պեկինի հասարակական անվտանգության քաղաքային վարչությունում (ՀԱՎ) եւ կկարողանա իրական ոստիկաններին հայտնել անօրինական գործողությունների կամ պոռնոկայքերի մասին։ Սկզբում վիրտուալ ոստիկանները կհերթապահեն ամենամեծ ինտերնետ-կայքերում, իսկ մինչեւ տարվա վերջ կգրավեն Պեկինում գրանցված բոլոր վեբ-կայքերը եւ օնլայն-քննարկումները։ Անօրինական գործունեություն է համարվում նաեւ անջատողական բնույթի տեղեկատվության տարածումը, որը սնահավատություն է հարուցում, ինչպես նաեւ խաբեբայական բնույթի եւ դրամներով օնլայն-խաղերի տարածումը։ «Մեր պարտքն է արմատախիլ անել հասարակական վնաս հասցնող եւ հասարակական կարգը խախտող տեղեկությունները»,- Պեկինի ՀԱՎ ինտերնետ-մոնիտորինգի կենտրոնի պետի տեղակալ Չժաո Խունչժիի խոսքերն է մեջբերում «Չայնա դեյլի» թերթը։ Ներկայումս Կենտրոնը բացահայտել է պոռնոգրաֆիկ բովանդակության 128 հազար վեբ-կայքեր եւ փակել 244 պոռնո-կայքեր, հաղորդում է «ՌԻԱ Նովոստին»։ «Վիրտուալ ոստիկանները կօգնեն կապ հաստատել ինտերնետից օգտվողների հետ, բարձրացնել մեր աշխատանքի արդյունավետությունը»,- ասաց Չժաոն։ Նրա խոսքերով, անօրինական գործունեությունը վնասում է ինտերնետ-տարածության առողջ զարգացմանը եւ հատկապես՝ երիտասարդությանը։ Չինաստանում կա մոտ 163 միլիոն ինտերնետից օգտվող։ Պեկինում այդ ցուցանիշը կազմում է 5,4 միլիոն մարդ։ --0—


text: «Փոքր ու միջին բիզնեսը փակուղու առաջ է հայտնվել։ Հարկերը շատ են, անտեղի տուգանքները նույնպես, պետության կողմից աջակցությունն էլ դե ֆակտո կա, իսկ դե յուրե ոչ»,- ասում է Թամարա Սարգսյանը, ով 20 տարի է արդեն փորձում է Մալաթիայի տոնավաճառում գործող փոքրիկ կրպակով ընտանիք պահել։ Վերջին երկու տասնամյակը Երեւան-Թուրքիա ճանապարհին անցկացնող կինը պնդում է, որ չնայած փոքր ու միջին բիզնեսին օգնելու մասին կառավարության խոստումներին՝ իր վիճակը տարեցտարի վատացել է ու ինքն այսօր նորից կոտրած տաշտակի առաջ է հայտնվել։ Անկեղծանում է՝ եթե օրենքով աշխատեր, բիզնեսը վաղուց ստիպված փակած կլիներ։ «Ես հիմա ինձ համարում եմ գող-ավազակ։ Թող այստեղ ոչ մեկը գլուխ չգովի, որ ինքն օրենքով է աշխատում եւ ամբողջ հանրապետությունում ոչ մեկն օրենքով չի աշխատում։ Եթե օրենքով աշխատեինք, մի ստամոքսի հարց էլ չէր լուծվելու»,-ասում է Սարգսյանը։ Վերջին տարիներին եկամուտների անկում է նկատում նաեւ մի քանի մետր այն կողմ աշխատող Ռուբեն Տերտերյանը.- «Մի կողմից պետության ճնշումները, մյուս կողմից էլ արտագաղթը, էլ ինչ փոքր ու միջին բիզնես զարգացում»,- ասում է անհատ ձեռներեցն ու հավելում, որ ամենամեծ պահանջարկն ունեցող ապրանքը Սադախլոյի հայտնի պայուսակներն են, որոնցով, որպես կանոն, մարդիկ Հայաստանի սահմանն են հատում։ «Սկոչն էլ հետն են առնում, որ փաթաթեն վեշերն ու գնան, էլ ինչ բիզնես, ինչ մանր բիզնես, էս ինչ վիճակ ա, որ մի հատ էլ բիզնես լինի»,- ասում է Տերտերյանը։ Մալաթիայի տոնավաճառից Արեշի շուկա ճանապարհին հանդիպած 30 տնտեսվարողներից որեւէ մեկն այդպես էլ չխոսեց ոլորտի զարգացման ու լուսավոր հեռանկարների մասին։ Բոլորի խոսքը մեկ էր՝ պարտքեր են կուտակել, հաճախորդ չկա, խանութները փակում են, որովհետեւ առավել խոշորները չեն թողնում հանգիստ աշխատել։ «Սաղս բանկերից կառչած ենք, չենք իմանում մեր մինիմալ եկամուտը բանկերին տանք, թե կարողանանք տակից դուրս գանք։ Ուղղակի այսօր այնպես են ուզում անել, որ դրանք էլ թողնեն գնան էս երկրից»,- ասաց մեկ այլ տնտեսվարող։ Շատերն էլ առհասարակ չէին խոսում, ասում էին՝ վախենում են, նախադեպ ունեն՝ բողոքողները խնդիրներ են ունեցել։ Ոմանք էլ ուղղակի հավատն են կորցրել, որ խոսելով վիճակ կփոխեն։ Մինչդեռ պաշտոնական վիճակագրությունը փաստում է, որ իրավիճակը իսկապես փոխվում է դեպի վատը։ Ազգային վիճակագրական ծառայության համաձայն, մասնավորապես, միայն այս տարի Երեւանում 1600 փոքր ու միջին առեւտրի կետ է փակվել, փոխարենը ավելացել են խոշոր սուպերմարկետները։ Դաշնակցական պատգամավոր Արծվիկ Մինասյանը նշում է, որ սա միանշանակ բացասական ազդեցություն է ունենալու տնտեսության վրա։ «Աշխատաշուկայի ապահովման տեսակետից հիմնական բեռն ընկած է այս սուբյեկտների վրա։ Ցանկացած աշխատատեղի փակում իր հետ բերում է սոցիալական լարվածություն, եւ որ ամենավատն է Հայաստանում աշխատաշուկայի գերլարված վիճակում մարդկանց մղում է արտագնա աշխատանքի, ինչն, ըստ էության, արտաքին միգրացիայի եւ հետո նաեւ արտագաղթի վերաճելու առաջին պայմանն է դառնում։ Սա բացասական դրսեւորում կունենա միանշանակ»,- ասում է պատգամավորը։ Մինասյանը նշում է, որ ոլորտի զարգացմանը նույնիսկ խոշոր բիզնեսը չէր խանգարի, եթե փոքր ու միջին տնտեսվարողներին իսկապես արտոնություններ տրվեին։ Թեեւ խորհրդարանն այս մասին մի քանի օրենք է ընդունել, կառավարությունն էլ հստակ աջակցություն խոստացել, միեւնույնն է, ըստ ընդդիմադիր պատգամավորի, գրվածն ու իրականացվողն իրար չեն համապատասխանում։ «Արդյունքում մենք այսօր ունենք մի վիճակ, երբ փոքր ու միջին բիզնեսը զարգանում է իր կարողականության սահմաններում եւ շատ հաճախ ենթարկվում է հարկային ճնշումների։ Առաջարկում էինք, որպեսզի նրանց հարկային պարտավորությունները՝ եւ արտոնագրային վճարներ, եւ շրջանառության հարկ, որ նախատեսված է 2014 թվականի բյուջեի նախագծով, մոտ 21 միլիարդ դրամ զրոյացվե,ր ինչը հնարավորություն կտար այս սուբյեկտներին ոչ միայն այս հարկերի խնայման հաշվին ստեղծել նոր աշխատատեղեր, օրինական ձեւակերպել իրենց աշխատողներին, այլեւ զարգացման տենդենց կարող են ունենալ, եւ այս սուբյեկտները կկարողանային նաեւ ապահովել համախառն ներքին արդյունքում զգալի աճ»,- ասաց Մինասյանը։


text: Ինչ է մատուցելու Թրամփը Պուտինին Times ամսագիրը «Անմեղ մեծ գործարք» կոչվող հոդվածում անդրադարձել է ԱՄՆ-ի եւ ՌԴ-ի նախագահներ Դոնալդ Թրամփի եւ Վլադիմիր Պուտինի հարաբերություններին։ «Արդեն մոտ ժամանակներս Մոսկվայի միակ «Ծովակալ Կուզնեցով» ավիակիրը կլողա Լա Մանշի նեղուցով՝ իրականացնելով Սիրիայի ռմբակոծման համար հարթակի ապահովման խնդիրը»,- գրում է պարբերականը։ Times-ն այդտեղ «Կրեմլի ազդանշան է տեսնում Սպիտակ տանը»՝ Վլադիմիր Պուտինը պատրաստ է գործարք կնքել Միացյալ Նահանգների հետ։ Այդ գործարքը կարող է նպաստել, որ Սիրիայի նախագահ Բաշար Ասադը ավելի երկար մնա իշխանության ղեկին, գրում է պարբերականը։ «Պուտինի մասին Թրամփի գովաբանական բազմաթիվ կոչերը ու Մոսկվային քննադատություններից զերծ պահելու նրա ջանքերը մատնանշում են, որ նա ուղիներ է նախապատրաստում հենց Կրեմլի հետ լայնամասշտաբ հաշտության համար»,- գրում է Times-ը։ Թրամփի արտաքին քաղաքական առաջնայնությունները լինելու են ԴԱԻՇ-ի ջախջախումը, Իրանի դերի նվազեցումը եւ Չինաստանի ռազմական հզորությանը հակազդելը։ Ռուսաստանը կարող է նպաստել այդ նպատակների իրագործմանը՝ փոխարենը հասնելով գերտերության կարգավիճակի ճանաչմանը։ «Դա կարող է կրել վտանգավոր հետեւանքներ։ Ուկրաինան, մասնատված ու կապկպված, սկուտեղի վրա կմատուցվի Պուտինին։ Վերլուծաբանների կարծիքով՝ Պուտին-Թրամփ գործարքը Ուկրաինայի հարցով կսառեցնի Ղրիմի կարգավիճակի մասին հարցը մինչեւ 20 տարի ժամկետով, որպեսզի չխոչընդոտվի Դոնեցկի ու Լուգանսկի մարզերում ռազմական հակամարտությունների կարգավորումը»,- նախազգուշացնում է Times-ը՝ գրելով, թե ՌԴ-ի դեմ պատժամիջոցները եւս կչեղարկվեն։


text: Ուկրաինայի ԿԸՀ-ին մնացել է մշակել քվեաթերթիկների 0,7 տոկոսը, աճել է Ռեգիոնների կուսակցության եւ Յուլյա Տիմոշենկոյի դաշինքի միջեւ տարբերությունը 11:33 04 Հոկտեմբերի 2007 Ուկրաինայի ԿԸՀ-ի կայքում տեղադրված տեղամասային ընտարական հանձնաժողովների 99,93 տոկոս քվեաթերթիկների մշակման արդյունքում՝ Ռեգիոններիկուսակցությունը 34,35 տոկոս արդյունքով կրկին առաջատար դիրքերում է՝ խորհրդարանական արտահերթ ընտրություններին։ Ուժերի տեղաբաշխումը եւս մնացել է անփոփոխ։ 30,73 տոկոսով երկրորդ տեղում է Յուլյա Տիմոշենկոյի դաշինքը, երրորդ տեղում է «Մեր Ուկրաինան՝ ժողովրդական ինքնապաշտպանությունն է» դաշինքը՝ 14,16 տոկոս, չորրորդ տեղում է Կոմունիստական կուսակցությունը՝ 5,38 տոկոս, հինգերրոդր տեղում է Լիտվինի դաշինքը՝ 3,96 տոկոս, տեղեկացնում է «ՌԻԱ Նովոստին»։ Սոցիալիստական կուսակցությւոնը ստացել է 2,86 տոկոսը, ինչը թույլ չի տալիս նրան անցնել խորհրդարան. անցողիկ շեմը 3 տոկոսն է։ Բոլորին դեմ է քվեարկել ընտրողների 2,73 տոկոսը։ Ընտրությունները Ուկրաինայում անցկացվել է սեպտեմբերի 30-ին։ Բարձրագույն ռադայում 450 տեղ կա, որոնք կկիսվեն հաղթողների միջեւ։ Քաղաքական ուժերից ոչ մեկը չի կարող ինքնուրույն ստեղծել կոալիցիա։ Նախօրեին Ուկրաինայի նախագահ Վիկտոր Յուշչենկոն կոչ է արել արշավի առաջատարներին՝ Տարածաշրջանների կուսակցությանը, ՅՏԴ-ին եւ ՄՈՒԺԻ-ն (Մեր Ուկրաինին՝ Ժողովրդական ինքնապաշտպանությունն է) սկսել մեծամասնության ձեւավորմանը ուղղված քննարկումները։ ՅՏԴ-ն արեն հայտարարել է, որ կմնա ընդդիմության մեջ, եթե ՄՈՒԺԻ-ն Ռեգիոնների կուսակցության հետ մտնի կոալիցիայի։-0-


text: Ղարաբաղում շարունակվում է մարոկկոյան մորեխի դեմ պայքարը 14:24 01 Հունիսի 2009 Լեռնային Ղարաբաղի Մարտակերտի շրջանում շարունակվում է պայքարը մարոկկոյան մորեխի դեմ, որն արդեն զգալի վնաս է հասցրել ԼՂՀ գյուղատնտեսությանը։ Ինչպես հաղորդում է «Նովոստի-Արմենիա» գործակալության թղթակիցը Ստեփանակերտից, առավել ակտիվ է տարածվում վնասատուի պոպուլյացիան Մարտակերտի շրջանի Այգեստան եւ Լեւոնարխ գյուղերի գյուղատնտեսական հանդերում։ Մորեխի նոր տեսակ է հայտնաբերվել նաեւ ԼՂՀ Մարտունու շրջանի Բերդաշեն գյուղի տարածքում, այդ օջախը չեզոքացվել է։ Մորեխի դեմ պայքարում կենտրոնացված են բնակչության, զինծառայողների, փրկարար ծառայության, մի շարք պետական կառույցների ուժերը, կիրառվում են այնպիսի մեթոդներ, ինչպիսիք են հրկիզումը, թունաքիմիկատների օգտագործումը։ Մորեխին ծուղակը գցելու եւ դրա հետագա վերացման համար հատուկ ջրանցքներ են փորվում։-0-


text: «Ժամանակ» թերթը գրում է. «Կոռնիձոր» ջոկատի հրամանատար Արա Խուդավերդյանը երեկ «Ժամանակին» ասաց, որ առայժմ չի գնա սահման, քանի դեռ օլիգարխիան իր ուրույն տեղը սահմանի վրա չի զգացել, իր առաջին արյունը չի տվել։ «Հաղթանակած տարիներին օլիգարխիան բտվել է այս երկրի հողով, հիմա էլ պետք վճարի։ Պետական այրերը պետք է գիտակցեն մի բան՝ ժողովուրդը կարող է շրջվել մեջքով եւ ասել՝ թալանել ես, քո թալանածն է՝ դե պահի», – ասաց նա։ Խուդավերդյանը տեղեկացրեց, որ թեեւ ինքը սահմանում չէ, բայց ջոկատի տղաներից շատերն են սահմանում, հավաքագրումները ՊՆ-ի հետ համաձայնեցված է կատարվել»: Առավել մանրամասն՝ թերթի այսօրվա համարում


text: «Ազգային ինքնորոշում» միավորում կուսակցության նախագահ, Հայաստանի նախագահի թեկնածու Պարույր Հայրիկյանն այսօր լրագրողների հետ հանդիպմանը հայտարարեց, որ իր ծրագրահենքի հրապարակումը հետաձգվում է եւս մեկ շաբաթով: «Ինչո՞ւ։ Դուք, իհարկե, ինքներդ էլ կարող եք կռահել, բայց երեւի մի բան պետք է ես նշեմ։ Երեւի նկատել եք, չէ, ինչպես թեկնածուներից մեկը քարոզարշավի հիմնադրույթ է դարձրել երեք շաբաթ առաջ իմ կողմից ասուլիսներից մեկում հստակ ասված հետեւյալ միտքը. մենք պայքարում ենք ոչ թե դեմ, այլ հանուն, ես ոչ մի հակառակորդ չունեմ, նրանք բոլորը իմ եղբայրներն են։ Տեսեք, ես ասացի մամուլի ասուլիսում, անցավ։ Իսկ այսօր մեկը դա դարձրել է իր հիմնական կարգախոսն ու հիմնական մոտեցումը։ Դրա համար մենք մեր ծրագրահենքը կհրապարակենք ոչ թե որպես ընդարձակ ծրագիր, այլ ծրագրահենք, մեկ շաբաթ անց», - մեկնաբանեց Հայրիկյանը։ Ակնարկն ակնհայտորեն վերաբերում է Սերժ Սարգսյանին: Այս առնչությամբ թերեւս հիշեցնենք, որ հիշյալ ձեւակերպումը Սերժ Սարգսյանի կողմից օգտագործվում էր նաեւ անցած խորհրդարանական ընտրությունների քարոզարշավի ընթացքում: Նախագահի թեկնածու Հայրիկյանի նախընտրական կարգախոսը, ի համեմատ մյուս թեկնածուների կարգախոսների, նկատելիորեն ընդարձակ է՝ «Անկախության առաջնորդը՝ անկախ Հայաստանի նախագահ»։ Որոշակի նորարարություն է լինելու այդ կարգախոսը կրող պաստառների ձեւավորման հարցում, եթե նախկինում Արարատի ֆոնի վրա էր ամեն ինչ պատրաստվում, հիմա նախագահի նստավայրի։ Նախընտրական շրջանում Հայրիկյանին աջակցողները կոչվելու են Հայրիկյանի գործընկերներ: Այդպես կկոչվի անգամ Հայրիկյանի օգտին հինգ թռուցիկ տարածող մարդը: Իսկ արդեն իսկ բաժանված նման թռուցիկների եւ հիշեցումների թիվը 20 հազար է: Թեկնածուի խոսքով, տարածվել են նաեւ մեծ թվով խտասկավառակներ։ Պարույր Հայրիկյանը նաեւ նշում է, թե առայժմ քարոզարշավի պայմաններից դժգոհելու լուրջ առիթներ չունի, բացի այն, որ «ընտրություններին մասնակցողներից մեկը պետական բարձր պաշտոն է զբաղեցնում եւ դրանով խախտում է թեկնածուների իրավահավասարության սկզբունքը»։ «Պնդումներ կան, որ իշխանական թեկնածուի օգտին աշխատելու է հզոր վարչական ռեսուրս: Ի՞նչ եք հակադրելու այդ ռեսուրսին եւ ինչպե՞ս եք պայքարելու հնարավոր ընտրակեղծիքների դեմ», - «Ազատություն» ռադիոկայանի այս հարցին ի պատասխան, Հայրիկյանը նշեց, թե դա իր խնդիրը չէ, - «Ամերիկայի թեկնածուներից մեկին՝ Ռան Փոլին ասացին, որ գիտեք՝ կեղծիքներ են կատարվում, ինքը ժպտալով ասաց՝ դա իմ խնդիրը չէ, դրա համար կան իրավապահ մարմիններ, եւ հասարակության խնդիրն է։ Ես կարծում եմ, որ եթե հասարակության խնդիրն է, ես էլ, որպես հասարակության մաս, ինչ որ կարող եմ՝ պիտի անեմ, բայց որեւէ մեկին չեմ հավատացնի, չեմ պոռոտախոսի, որ ես թույլ չեմ տա, եւ այլն, եւ այլն»։ Իսկ որքա՞ն է գնահատում Պարույր Հայրիկյանն իր շանսերը, արվե՞լ են արդյոք ինչ-որ ուսումնասիրություններ կամ հարցումներ: Պարզվում է՝ արվել են, ինչը նախագահի թեկնածու Հայրիկյանի խոսքով, հետաքրքիր արդյունքների է հանգեցրել: «7-ից 14 տոկոս՝ դա նախնական փուլում։ Սերժ Սարգսյանինը 30 տոկոս էր մոտավորապես, Րաֆֆի Հովհաննիսյանինը ինձանից մի քիչ բարձր։ Բայց դրանք, ինձ ասել են, մի համարեք վերջնական թվեր։ Առաջիկա շաբաթվա ընթացքում շատ լուրջ հարցում կլինի՝ ոչ պատվիրված, ոչ ծախու մասնագետների», - հավելեց Հայրիկյանը։ Նախագահի թեկնածուն կտրականապես մերժում է պնդումները, թե մի քանի թեկնածուներ, այդ թվում ինքը, խաղում են Սերժ Սարգսյանի դաշտում եւ նրա օգտին՝ մրցակցության պատրանք ստեղծելու համար: «Ինձ, իբրեւ քաղաքական գործչի, ճանաչում են դեռեւս վաթսունականներից, մինչդեռ Սերժ Սարգսյանի անունը հանրությանը հայտնի է միայն իննսունականներից», - հիշեցնում է Հայրիկյանը: Հացադուլը շատ օգտակար բան է, ես տարվա մեջ մի քանի անգամ անում եմ... Վերջինիս համար խիստ անհասկանալի է նաեւ թեկնածուներին հաճախակի ուղղվող հարցը՝ ում կնշանակեք վարչապետ նախագահ ընտրվելու դեպքում. - «Վարչապետ դու կարող ես նշանակել ում ուզես, բայց որպեսզի քո նշանակած մարդը դառնա վարչապետ, պիտի դու այսօրվա Սահմանադրությամբ ստանաս խորհրդարանի համաձայնությունը։ Չես ստանում՝ խորհրդարանական մեծամասնությունն է քեզ առաջարկում թեկնածու։ Այստեղից երեւում է, որ որոշ թեկնածուներ տրամադրված են գնալ նախագահական ընտրությունների եւ աշխատել իրավական դաշտում, իսկ մյուսները կարծում են՝ գնալու են դառնան նախագահ եւ դառնան դիկտատոր»։ Անդրադառնալով նախագահի թեկնածու Անդրիաս Ղուկասյանի նախընտրած ծայահեղ միջոցին՝ հացադուլին, Հայրիկյանն ասաց. - «Հացադուլը շատ օգտակար բան է, ես տարվա մեջ մի քանի անգամ անում եմ։ Բայց հացադուլ՝ նայած ինչ պայմաններում եւ հոգեբանական ինչ տրամադրվածությամբ։ Հիմա ես մտածում եմ, եթե Անդրիաս Ղուկասյանը երկար պահի, համերաշխելով իր հետ, ես մի քանի օրով իրեն կմիանամ, որպեսզի իրեն համոզեմ, որ միասին էլ ընդհատենք»։


text: Բրազիլիայում ֆուտբոլի աշխարհի առաջնության երկրորդ կիսաեզրափակիչում չորեքշաբթի օրը հանդիպեցին Հոլանդիայի եւ Արգենտինայի հավաքականները։ Ի տարբերություն գոլառատ առաջին եզրափակիչ հանդիպման (Գերմանիա - Բրազիլիա՝ 7։1), արգենտինացիների եւ հոլանդացիների խաղն անցավ չափազանց լարված պայքարում։ Խաղի հիմնական ժամանակը եւ լրացուցիչ կես ժամն արդյունք չտվեցին։ 11-մետրանոց հարվածներով հաղթեցին արգենտինացիները` 4։2 հաշվով։ Այսպիսով, առաջիկա շաբաթ օրը երրորդ տեղի համար կպայքարեն Բրազիլիան եւ Նիդերլանդները, իսկ կիրակի օրը Ոսկե գավաթի համար կմրցեն Գերմանիայի եւ Արգենտինայի հավաքականները։ Այդ ընտրանիները ֆուտբոլի աշխարհի առաջնությունների պատմության ընթացքում երկու անգամ հանդիպել են եզրափակիչներում` 1986 թվականին հաղթել են արգենտինացիները, իսկ1990-ին՝ գերմանացիները։ Գերմանիայի հավաքականը աշխարհի չեմպիոնի կոչումը նվաճել է երեք, Արգենտինայի հավաքականը՝ երկու անգամ։ Արմեն Քոլոյան, Պրահա


text: «Ժամանակ Երեւան»-ը, անդրադառնալով Սերժ Սարգսյանի կարգախոսին` «Առա’ջ, Հայաստան», պարզաբանում է. - «Այս կարգախոսի հեղինակը նրա փեսա, նախընտրական շտաբում քարոզչության պատասխանատու Միքայել Մինասյանն է, որն իր միջնակարգ եւ բարձրագույն կրթությունն ստացել է Իտալիայում: «Առա’ջ, Հայաստան» կարգախոսն ըստ էության 1994 թվականին ստեղծված «Ֆորցա Իտալիա» (Առա’ջ, Իտալիա) կուսակցության անվան եւ կարգախոսի պարզ նմանակումն է»: Թերթը տեղեկացնում է, որ «այս կուսակցությունը, որը ղեկավարում է Իտալիայի նախկին վարչապետ Սիլվիո Բեռլուսկոնին, 1994 թվականին համանուն «Առա’ջ, Իտալիա» կարգախոսով մասնակցելով խորհրդարանական ընտրություններին, պարտություն է կրել»: «Առավոտի»-ի գլխավոր խմբագիրը, Ամանորի եւ նախագահական ընտրությունների նախապատրաստման մեջ որոշակի նմանություններ տեսնելով, զուգահեռել է. - «Դեկտեմբերի վերջին մարդիկ վազվզում են խանութներով եւ շուկաներով, զանազան կենդանիների բդեր են ձեռքբերում, տան տիկնայք խելքից դուրս սալաթներ են կտրտում՝ մոտավորապես երեք անգամ ավելի շատ, քան անհրաժեշտ է՝ հույս ունենալով, որ տնեցիները եւ հյուրերը այդ ամենը կուտեն։ Ընտրություններից առաջ էլ թեկնածուներն ու նրանց քարոզիչները ճամփորդում են Հայաստանով մեկ եւ վստահեցնում, որ եթե իրենք նախագահ չդառնան, երկրագունդը ճեղքեր կտա, երկնքից կրակ կթափվի, գետերը կհոսեն հակառակ ուղղությամբ, իսկ արեգակը կխավարի։ Դա նույնպես արվում է այն հույսով, որ ժողովուրդը այդ ամենը կուլ կտա»։ «Արդյունքը մոտավորապես նույնն է», - եզրակացրել է խմբագիրն ու մանրամասնել. - «Թեկնածուների շքեղ պաստառներից մնում են թղթերի փռթիկներ, իսկ ամանորյա ճոխ սեղաններից՝ թթված սալաթներ եւ վերջնականապես «կազմաքանդված» խոզի բուդը»։ «Հայք»-ը, հղում անելով Հանրապետականներին մոտ կանգնած աղբյուրներին, փոխանցել է, որ «օրերս Սերժ Սարգսյանը Ռոբերտ Քոչարյանի սեղանին դրել է անկախ սոցիոլոգիական հետազոտությունների արդյունքները եւ առաջարկել շինծու պատճառաբանությամբ չգրանցել ՀՀ առաջին նախագահ Լեւոն Տեր-Պետրոսյանի թեկնածությունը»։ «Ռոբերտ Քոչարյանը, որը լրջորեն անհանգստացած է իր ապագայով, Սերժ Սարգսյանին ասել է, թե ինքը կընդունի ցանկացած որոշում, որը կընդունի Սերժ Սարգսյանը։ Իր հերթին Սերժ Սարգսյանը չի թաքցրել մտահոգությունը, թե Տեր-Պետրոսյանին չգրանցելով՝ Հայաստանը դեմ դուրս կգա թե’ Արեւմուտքին, թե’ Ռուսաստանին։ Քոչարյանն էլ, պատասխանատվության բեռը թողնելով Սերժ Սարգսյանի ուսերին, նրան առաջարկել է համարձակ որոշում կայացնել», - գրել է թերթն ու հավելել. - «Սերժ Սարգսյանը հայտնվել է ծանր ապրումների մեջ, եւ մասնավոր զրույցներից մեկի ժամանակ ասել է, որ եթե եթերը բացվի Լեւոն Տեր-Պետրոսյանի առջեւ, ապա իրավիճակը կդառնա անվերահսկելի»։ «Հայոց Աշխարհ» թերթի հարցազրույցում ՀՀԿ-ի փոխնախագահ Գալուստ Սահակյանն ասել է. - «Հավատացած չեմ, որ նախագահական ընտրությունների միակ խնդիրը երկրի նախագահին որոշելն է։ Նախագահական լավ, ազատ ու արդար ընտրությունների արդյունքում առողջանում է նաեւ քաղաքական դաշտը։ Որոշակիանում է նաեւ, թե կուսակցությունները ինչպիսի դերակատարում պետք է ունենան»։ «Սա նշանակում է, որ երկրորդ ու հաջորդ տեղերը ստացած թեկնածուներին սատարող կուսակցությունները եւս քաղաքական դաշտում իրենց տեղն ամրագրելու խնդիրներն ունեն։ Արժեքներ կան, որ եթե անգամ գերակայող չեն, սակայն անհրաժեշտ են», - բխեցրել է Հանրապետականի փոխնախագահը: «Ժամանակ-Երեւան» թերթի խմբագրականը իր հերթին շեշտադրել է. - «Տեսականորեն Հայաստանում իշխող ռեժիմը թույլատրում է ընդդիմադիր կուսակցությունների գոյությունը։ Գործնականում, սակայն, նրանց համար հասանելի չեն էլեկտրոնային զանգվածային լրատվամիջոցներն ու նախընտրական լայն քարոզարշավներ իրականացնելու, բողոքի զանգվածային գործողություններ եւ դատական կարգով արդարությունը հաստատելու կամ վերականգնելու հնարավորությունները։ Վերջին մեկ ամսվա ընթացքում ընդդիմադիրների նկատմամբ կիրառվող տոտալ բռնաճնշումները՝ ընդհուպ թռուցիկ փակցնող երիտասարդներին ծեծի ենթարկելու, խաղաղ երթի մասնակիցներին ձերբակալելու փաստերը, ուղղակի այդ ամենի վառ ապացույցներն են»: «Այսպիսի Հայաստանում ժողովրդավարությունն անհնար է ու եթե ընդդիմության ընդգծված թեկնածուն կամ թեկնածուները որոշել են օրենքի տառին եւ ոգուն համապատասխան քաղաքական պայքար մղել, ապա առնվազն պետք է նրան կամ նրանց հուշել, որ մենք 2003 թվականին այդ ջուրը մտել եւ պարտվել ենք», - եզրակացրել է խմբագրականը։ «Հայկական ժամանակ»-ը գրում է. - «Սերժ Սարգսյանը վերջին օրերին հաճելի անակնկալ է մատուցել հայ հանրությանը. նա հրապարակային միջոցառումների է ներկայացել այնպիսի մի բաճկոնով, ինչպիսին ոչ պաշտոնական հանդիպումների ժամանակ օգտագործում է ՌԴ նախագահ Վլադիմիր Պուտինը: Խոսքը մորթիով շրջանակված կապիշոնով բաճկոնի մասին է, ինչպիսին ոչ պաշտոնական այցերի ժամանակ հագնում է ՌԴ նախագահը»: «Սա, թերեւս, նշանակում է, որ Սարգսյանը իր իմիջի բարձրացման համար այլ բան մտածել չի կարող, քան ՌԴ նախագահին կապկելը», - եզրակացնում է թերթը: Ատոմ Մարգարյան


text: Հայաստանը պատրաստ է ընդունել Հարավային Օսեթիայի դպրոցականներին, հայտարարել է նախագահ Սարգսյանը 16:00 02 Սեպտեմբերի 2008 Հայաստանը պատրաստ է ընդունել դպրոցականների Հարավային Օսեթիայից, որը օգոստոսի 8-ին ագրեսիայի է ենթարկվելՎրաստանի կողմից, տեղեկացնում է ՌԻԱ Նովոստին։ «Երկու շաբաթ է՝ սպասում ենք Հարավային Օսեթիայի դպրոցականներին։ Մենք դասագրքեր ենք պատրաստել»,- ասաց ՀՀ նախագահ Սերժ Սարգսյանը ՌԴ նախագահ Դմիտրի Մեդվեդեւի հետ Սոչիում կայացած բանակցությունների ընթացքում։ Մեդվեդեւը շնորհակալություն հայտնեց Սարգսյանին «աջակցության մարդասիրական մոտեցման» համար։ -0- ՌԴ ԱԳ նախարար Սերգեյ Լավրովը, մեկնաբանելով Ադրբեջանի պահանջով Մինսկում բլոգեր Ալեքսանդր Լապշինի կալանավորման մասին տեղեկությունը, հայտարարել է, որ Մոսկվան դեմ է այս կամ այն տարածք անհատի այցելության քրեականացմանը։ Իրավիճակի լուրջ բարելավում, որին սպասում է Հայաստանի բնակչությունը նոր վարչապետից եւ կառավարությունից, սկզբունքորեն չի կարող լինել, հայտարարեց քաղաքագետ, Կովկասի ինստիտուտի տնօրեն Ալեքսանդր Իսկանդարյանը:


text: ԱՄՆ նախկին պետքարտուղար Հենրի Քիսինջերը կարծում է, որ ՌԴ նախագահ Վլադիմիր Պուտինը հստակ պաշտպանում է իր պետության ազգային շահերը։ Այս մասին նա հայտարարել է CBS News հեռուստաալիքին տված հարցազրույցի ժամանակ։ «Նա մարդ է, որը ներքին մեծ կապ ունի ռուսական պատմության հետ, ինչպես որ ինքն է այն հասկանում։ Նա ռուսական ազգային շահերի սառը հաշվիչ է»,-հավելել է Քիսինջերը։ Խոսելով ԱՄՆ նորընտիր նախագահ Դոնալդ Թրամփի մասին՝ Քիսինջերը նշել է, որ նա հնարավորություն ունի պատմության մեջ մնալ որպես «շատ կարեւոր նախագահ»։


text: Ոչ սթափ վիճակում գտնվող Երեւանի քաղաքացին դանակով հարձակվել է ոստիկանների վրա, զոհեր չկան 18:54 06 Մարտի 2008 ԵՐԵՎԱՆ, 6 մարտի./Նովոստի-Արմենիա/. Ոչ սթափ վիճակում գտնվող Երեւանի քաղաքացին դանակով հարձակվել է ոստիկանների վրա, զոհեր չկան։ Ինչպես հինգշաբթի «Նովոստի-Արմենիային» հաղորդեցին Ոստիկանության լրատվական ծառայությունից, նախօրեին՝ ժամը 21.30-ին, ճանապարհային ոստիկանության աշխատակիցները զեկուցագիր են ներկայացրել, որ նույն օրը, ժամը 21.15-ի սահմաններում Սախարովի հրապարակում ծառայություն կատարելու ժամանակ տեսել են մի քաղաքացու, որը հայհոյել է իշխանություններին եւ ոստիկանության աշխատակիցներին։ Երբ նրան փորձել են կարգի հրավիրել, նա, գտնվելով ոչ սթափ վիճակում, դանակով փորձել է հարվածել իրենց եւ տվել սպանության սպառնալիքներ: Բաժին բերման ենթարկվելուց հետո պարզվել է, որ նա Երեւան քաղաքի բնակիչ, 1963 թ. ծնված Արամ Սանոյանն է: Սանոյանը ներկայացրել է 11 սմ շեղբի երկարության գաղտնի փականով դանակ, որն ուղարկվել է փորձաքննության: ՌԴ ԱԳ նախարար Սերգեյ Լավրովը, մեկնաբանելով Ադրբեջանի պահանջով Մինսկում բլոգեր Ալեքսանդր Լապշինի կալանավորման մասին տեղեկությունը, հայտարարել է, որ Մոսկվան դեմ է այս կամ այն տարածք անհատի այցելության քրեականացմանը։ Իրավիճակի լուրջ բարելավում, որին սպասում է Հայաստանի բնակչությունը նոր վարչապետից եւ կառավարությունից, սկզբունքորեն չի կարող լինել, հայտարարեց քաղաքագետ, Կովկասի ինստիտուտի տնօրեն Ալեքսանդր Իսկանդարյանը: Կարմիր խաչի միջազգային կոմիտեն բանակցություններ է վարում Հայաստանի եւ Ադրբեջանի հետ ադրբեջանցի զինծառայողի մարմինը Բաքվին փոխանցելու հարցի շուրջ, «Նովոստի–Արմենիա» գործակալությանը երեքշաբթի տեղեկացրեց ԿԽՄԿ երեւանյան գրասենյակի ներկայացուցիչ Հասմիկ Գալստյանը։


text: ԼՂՀ–ում Մանվել Գրիգորյանի հետ կապված միջադեպով պետք է զբաղվեն համապատասխան մարմիները։ Sputnik Արմենիայի հետ զրույցում նման տեսակետ է հայտնել ԼՂՀ վարչապետի մամուլի քարտուղար Արտակ Բեգլարյանը.«Ով ուզում է լինի` Մանվել Գրիգորյանը լինի, թե Արտակ Բեգլարյանը, պետք է իրեն կոռեկտ պահի։ Ու կապ չունի նաեւ` Հայաստանում, թե Ղարաբաղում` ամենուր»,- ասել է Արտակ Բեգլարյանը։ Իսկապես ուշագրավ հայտարարություն է Արցախի իշխանությունների կողմից: Արցախը պաշտոնապես հաստատում է, որ եղել է նման միջադեպ եւ Մանվել Գրիգորյանը իսկապես իրեն պահել է ոչ կոռեկտ: Ի հեճուկս ՀՀ իշխանությունների, որոնք ամեն կերպ հերքում են, որ նման միջադեպ է տեղի ունեցել, Արցախի իշխանությունները հաստատում եւ դատապարտում են տեղի ունեցածը: Սա կարծում ենք հստակ ուղերձ է ՀՀ իշխանություններին, որ Մանվել Գրիգորյանը անցանկալի անձ է Արցախի համար: Սա հստակ ուղերձ է Մանվել Գրիգորյանի վտարման մասին:


text: Դեկտեմբերի 19-ին Հայաստանի ԱԳ նախարար Էդվարդ Նալբանդյանը, պաշտպանության նախարար Սեյրան Օհանյանը եւ ԱԱԽ քարտուղար Արթուր Բաղդասարյանը մասնակցել են Հավաքական անվտանգության պայմանագրի կազմակերպության արտգործնախարարների խորհրդի, պաշտպանության նախարարների խորհրդի եւ անվտանգության խորհուրդների քարտուղարների կոմիտեի համատեղ նիստին: Այս մասին տեղեկացնում է Հայաստանի արտգործնախարարության մամուլի ծառայությունը։ Նիստի ընթացքում քննարկվել եւ հավանության են արժանացել նույն օրը կայանալիք Հավաքական անվտանգության խորհրդի նիստի օրակարգն ու քննարկվելիք հարցերը, որոնք միտված են Կազմակերպության եւ դրա շրջանակներում համագործակցության առավել ամրապնդմանը: Նախարարներն անդրադարձել են մինչեւ 2020 թ. ՀԱՊԿ ռազմական բաղադրիչի ամրապնդմանն ու զարգացմանն առնչվող մի շարք փաստաթղթերի նախագծերի, արտակարգ իրավիճակներում հավաքական արձագանքի համակարգի զարգացմանը, ՀԱՊԿ-ում Ուզբեկստանի անդամակցությանը, Աֆղանստանում իրավիճակի զարգացման վերաբերյալ կանխատեսումներին: Համատեղ նիստի արդյունքում ստորագրվել են մի շարք փաստաթղթեր: Նիստի ավարտին ՀԱՊԿ-ի արտգործնախարարների խորհրդի, պաշտպանության նախարարների խորհրդի եւ ազգային անվտանգության խորհուրդների քարտուղարների կոմիտեի նախագահությունը Ղազախստանից փոխանցվել է Ղրղըզստանին։


text: Ազգային ժողովի Տնտեսական հանձնաժողովի նախագահ Վարդան Այվազյանը խոստանում է՝ հաջորդ նիստի ընթացքում քննարկման կդնի նաեւ Հայ ազգային կոնգրես խմբակցության ներկայացրած որոշման նախագիծը, որով նախատեսվում է Ազգային ժողովի անունից գազային հանձնաժողովի եզրակացությունը ուղարկել դատախազություն, ինչպես նաեւ Հանրային ծառայությունները կարգավորող հանձնաժողովին առաջարկել ուսումնասիրել գազի գնի սակագնի նվազեցման հնարավորությունները: Ապրիլի 10-ին գազամատակարարման համակարգն ուսումնասիրող ժամանակավոր հանձնաժողովի զեկույցը խորհրդարանում ի գիտություն ընդունելուց հետո Ազգային ժողովի որոշման երկու նախագիծ դրվեց շրջանառության մեջ։ Մեկը Հայ ազգային կոնգրեսի, մյուսը՝ Դաշնակցության նախագիծն էր, որը նախատեսում էր Տնտեսական հանձնաժողովին գազի հարցով մոնիտորինգի լիազորություն տալ: Դաշնակցության նախագծին միացան նաեւ «Ժառանգությունն» ու անկախ պատգամավոր Էդմոն Մարուքյանը: Այդ փաստաթուղթը մայիսի 15-ին արդեն ք դրական եզրակացություն ստացել է տնտեսական հանձնաժողովում, մինչդեռ ՀԱԿ-ի նախագծից դեռ լուր չկա: Վարդան Այվազյանն ասում է՝ փաստաթուղթը չի կորել, կքննարկեն։ Իսկ թե ինչու նույն օրը ներկայացված երկու նախագծերը միասին չեն մտել Տնտեսական հանձնաժողովի նիստ, Այվազյանը բացատրեց.- «ԱԺ հանձնաժողովի ղեկավարը կարող է իր իրավասության շրջանակներում օրենսդրական նախաձեռնությունը մի քիչ առաջ կամ մի քիչ հետ դնել։ Կարող եմ նաեւ բացահայտել, որ մյուս օրենսդրական նախաձեռնության հեղինակները ինձ բազմաթիվ անգամ դիմել են, [ի տարբերություն այս մեկի հեղինակների, որ չի քննարկվել], որ եթե հնարավոր է, մի քիչ արագ դնենք: Սրանով է պայմանավորված։ Եթե մարդկային այդպիսի արարքներ դատապարտելի են, եկեք դատապարտենք»։ ՀԱԿ-ի նախագիծը կներկայացվի Տնտեսական հանձնաժողովի քննարկմանը՝ ԱԺ կանոնակարգ օրենքով սահմանված ժամկետներում, ասում է Այվազյանը: Մինչդեռ ՀԱԿ խմբակցության քարտուղար Արամ Մանուկյանն ասում է՝ օրենքով այն պետք է 30 օրվա ընթացքում քննարկվեր: «Անցել է 43 օր, որեւէ նիստ տեղի չի ունեցել։ Սա է իրականությունը։ Երբ կլինի, չգիտեմ։ Կսպասենք»,- ասաց Մանուկյանը։ Տնտեսական հանձնաժողովի նախագահ Վարդան Այվազյանը չի թաքցնում՝ ՀԱԿ-ի նախագծին կողմ չէ։ Նրա խոսքով՝ իրավական առումով այն բազմաթիվ խնդիրներ ունի, բացի այդ նախագիծը ներկայացնող պատգամավորն ինքը կարող էր այն ուղարկել դատախազություն: «Զավեշտ է։ Դատախազության համար բացարձակապես կապ չունի՝ հարյուր հոգով կուղարկես, թե մի հոգով։ Եթե հանցագործությունը մասին հաղորդում է, ինքը կարող է վերցնել լրատվությունից, օրինական տեղադրված սայթից, կարող է վերցնել ցանկացած պատգամավորի գրություն»,- ասաց Այվազյանը։ Արամ Մանուկյանն առարկում է՝ մեծ տարբերություն կա Ազգային ժողովն է դատախազություն դիմողը, թե անհատ պատգամավորը.- «Մենք ուզում ենք, որ Ազգային ժողովի՝ որպես օրենսդիր մարմնի մեկ տարուց ավելի կատարած աշխատանքի արդյունքները շարունակություն ունենան»։ ՀԱԿ պատգամավորը չի կարծում, որ Տնտեսական հանձնաժողովը դրական եզրակացություն կտա իրենց նախագծին, ասում է՝ մերժվելու դեպքում արդեն իրենք նույն պահանջները կուղղեն դատախազությանն ու Հանրային ծառայությունները կարգավորող մարմնին։ Դաշնակցության ներկայացրած որոշման նախագծին միացած Թեւան Պողոսյանն ասում է՝ եթե դրական եզրակացություն ստացած իրենց նախագիծը ընդունվի խորհրդարանի կողմից, ապա Տնտեսական հանձնաժողովը լրացուցիչ հնարավորություն կունենա տարբեր հարցերի շուրջ դատախազություն դիմելու: «Եթե այն վերջնական անցավ, ապա Տնտեսական հանձնաժողովը պետք է այդ աշխատանքները կատարի, եւ հուսով եմ, արդեն տարբեր փաստաթղթեր կուղարկի դատախազություն կամ այլ համապատասխան պետական մարմիններ՝ ուսումնասիրելու կամ նյութեր ներկայացնելու նախկին բոլոր խախտումների մասին։ Բայց նույնիսկ այսօրվա ժամանակավոր հանձնաժողովի զեկույցը նայում ենք, այնտեղ շատ ու շատ հարցեր կան, որոնք արժանի են ուղարկելու։ Մանրամասն քննարկումներից հետո, վստահ եմ, արդեն ավելի որակյալ քննարկումներ կլինեն, որովհետեւ շատ հարցեր կան, որոնք ընդհանուր ձեւակերպված են։ Ինչպես տեսնում ենք, դատախազությունում ընդհանուր ձեւակերպված խնդիրները այդքան էլ չեն [ողջունում]։ Կփորձենք ավելի կոնկրետ խնդիրների անցնել»,- ասաց Պողոսյանը։


text: Ցանկանո՞ւմ եք կարդալ այս հոդվածը %% լեզվով 7 Լավ անունը ավելի լավ է, քան թանկարժեք յուղը+, եւ մահվան օրը ավելի լավ է, քան ծննդյան օրը+։ 2 Ավելի լավ է գնալ սգո տուն, քան խնջույքի տուն+, որովհետեւ դա է բոլոր մարդկանց վերջը, եւ կենդանի եղողը իր սրտում պետք է պահի դա։ 3 Վիշտը ծիծաղից լավ է+, քանի որ դեմքի մռայլությունից սիրտը ավելի լավն է դառնում+։ 4 Իմաստունների սիրտը սգո տանն է+, բայց հիմարների սիրտը՝ ուրախության տանը+։ 5 Ավելի լավ է լսել իմաստունի նկատողությունը+, քան հիմարների երգը+։ 6 Ինչպես որ կաթսայի տակ այրվող փշերի ճարճատյունն է, այնպես էլ հիմարի ծիծաղն է+։ Սա էլ է ունայնություն։ 7 Ճնշումները կարող են պատճառ լինել, որ իմաստունը անմտությամբ վարվի+, եւ նվերը+ կարող է կործանել սիրտը+։ 8 Գործի վերջը ավելի լավ է, քան սկիզբը+։ Համբերատար մարդը ոգով ամբարտավան մարդուց լավ է+։ 9 Մի՛ շտապիր ոգով վիրավորվել+, որովհետեւ հիմարներն են վիրավորանքը պահում իրենց ծոցում+։ 10 Մի՛ ասա՝ «ինչո՞ւ էին առաջվա օրերը ավելի լավը, քան ներկայիս օրերը», + քանի որ իմաստությունից չէ+, որ տալիս ես այս հարցը։ 11 Իմաստությունը ժառանգության հետ մեկտեղ լավ է եւ օգտակար է* արեգակը տեսնողների համար+։ 12 Ինչպես իմաստությունը, այնպես էլ փողը+ պաշտպանություն են տալիս+, բայց գիտելիքների ու իմաստության առավելությունն այն է, որ դրանք պահպանում են իրենց ձեռք բերողների կյանքը+։ 13 Նայիր ճշմարիտ Աստծու գործին+. ո՞վ կարող է ուղղել այն, ինչ նա ծուռ է դարձրել+։ 14 Լավ օրը ուրախ եղիր+ եւ աղետաբեր օրը իմացիր, որ թե՛ մեկը եւ թե՛ մյուսը ճշմարիտ Աստված է ստեղծել+, այնպես որ մարդը չի կարող հաստատ ասել, թե ինչ կլինի իրենից հետո+։ 15 Իմ ունայն օրերում ես ամեն ինչ տեսել եմ+։ Կա արդար, որ կործանվում է իր արդարությամբ+, եւ կա ամբարիշտ, որ երկար է ապրում իր չարությամբ+։ 16 Չափից դուրս արդար մի՛ եղիր+ ու ինքդ քեզ չափազանց իմաստուն մի՛ ցույց տուր+։ Ինչի՞ համար կործանես քեզ+։ 17 Ամբարշտությանն անձնատուր մի՛ եղիր+ եւ հիմար էլ մի՛ դարձիր+։ Ինչի՞ համար ժամանակից շուտ մեռնես+։ 18 Լավ է, որ առաջին հորդորից կառչած լինես եւ երկրորդից էլ ձեռք չքաշես+, որովհետեւ Աստծուց վախեցողը այդ երկուսին էլ կհետեւի+։ 19 Իմաստունի համար իմաստությունն ավելի ուժեղ է, քան քաղաքում լինող տասը հզոր առաջնորդները+։ 20 Երկրի վրա ոչ մի արդար մարդ չկա, որ միայն բարիք անի ու մեղք չգործի+։ 21 Մարդկանց ասած բոլոր խոսքերը սրտիդ մոտ մի՛ ընդունիր+, որ չլսես, թե ինչպես է քո ծառան չարախոսում քեզ+։ 22 Քո սիրտը լավ գիտի շատ առիթներ, երբ դու ինքդ էլ չարախոսել ես ուրիշներին+։ 23 Այս ամենը ես իմաստությամբ փորձեցի ու ասացի՝ «իմաստուն դառնամ», բայց այն հեռու էր ինձնից+։ 24 Ինչ եղել է, անհասանելի ու շատ խորն է։ Ո՞վ կարող է ըմբռնել դա+։ 25 Ես շրջվեցի եւ սիրտս դրեցի+, որ իմանամ, ուսումնասիրեմ ու փնտրեմ իմաստությունը+ եւ ամեն ինչի պատճառը+, նաեւ իմանամ, որ ամբարշտության հետեւում հիմարությունն է, իսկ խենթության հետեւում՝ անմտությունը+։ 26 Եվ ես պարզեցի, որ մահվանից ավելի դառն է+ այն կինը, որը որսորդական ցանց է, եւ որի սիրտը ուռկան է, իսկ ձեռքերը՝ կապանքներ+։ Եթե մեկը փախչում է նրանից, հաճելի է ճշմարիտ Աստծուն, բայց եթե մեկը բռնվում է նրա կողմից, մեղք է գործում+։ 27 «Ահա թե ինչ հասկացա,– ասաց ժողովողը+,– երբ ամեն ինչ մեկ առ մեկ ուսումնասիրեցի, որպեսզի ամփոփեմ այն+, 28 ինչը հոգիս անդադար փնտրել է, բայց ես չեմ գտել։ Մեկ արդար տղամարդ գտա հազարի մեջ+, բայց հազար կանանց մեջ մեկ արդարի էլ չգտա+։ 29 Ահա միայն սա եմ գտել, որ ճշմարիտ Աստված մարդկանց ուղղամիտ է ստեղծել+, բայց նրանք բազում այլ ծրագրեր են որոնել»+։ Ծանոթագրություններ ^ Կամ՝ «Ունեցվածքի հետ համեմատած՝ իմաստությունը ավելի լավ է ու ավելի շահավետ»։


text: Մենք արդեն տեղեկացրել էինք, որ Լեւոն Զաքարյանը սկսել է օնլայն ստորագրահավաք նվիրված սահմանամերձ գյուղերին: Նա կոչ է անում Երեւան քաղաքի տոնակատարության այս տարվա բյուջեն տրամադրել սահմանամերձ գյուղերին. «Հարգելի ընկերներ, եկեք մեզ համար նախատեսվող տոնակատարությունը դարձնենք բարի գործ, վստահ եմ մեզանից յուրաքանչյուրի համար ավելի մեծ ուրախություն չի կարող լինել, քան մեր սահմաններն օր ու գիշեր զինվորին հավասար պահող հայրենակիցներին օգտակար լինելը: Ո՞վ կողմ կլինի այս տարվա Երեւանի օրվա տոնակատարությունների բյուջեն քաղաքապետարանը տրամադրի սահմանամերձ մի բնակավայրի խմելու ջրի հարցի լուծմանը»,-գրել էր Լեւոն Զաքարյանը։ Այս առաջարկությունը բավական մեծ հանրային հնչեղություն է ստացել: Տարոն Մարգարյանը լուրջ անհանգստացած է եւ փորձում է հանրության շրջանում տպավորություն ստեղծել, որ այդ տոնը շատ կարեւոր է հայ հանրությնա համար: Եվ ահա այս աշխատանքին են լծվել երիտհանրապետակաները եւ փորձւոմ են Ֆեյսբուք սոցցանցում համոզել մարդկանց, որ չպետք է սահմանային կրակոցների պատճառով փչացնել հայ ժողովրդի «ամենասիրած» տոնը: Մեր տեղեկություներով Տարոն Մարգարյանն անձամբ է հրահանգել ակտիվ երիտհանրապետականներին իրականացնել այս PR արշավը: Նա խիստ հրահանգել է, որ պետ է գովազդվի Երեւանի «պուչիկ-պզիկային» տոնակատարությունը: Իհարեկ այն, որ Երեւանը ախարհի ամենահին քաղաքներից է դա լավ է, սակայն չպետք է այս օրերին հիմնական խնդիրները թողած հարյուր հազարավոր դոլարներ ծախսել ինչ որ տոն կազմակերպելու վրա: Հենց երեւանում կան բազմաթիվ խնդիրներ՝ վերելակների խնդրիը, անբարեկարգ փողոցների խնդիրը: Քաղաքապետարանի գրչակները գրում են, որ արտասահմանցիների են այսպես գրավելուդեպրի Երեւան եւ զբոսաշրջիկների շարժը կավելանա: Հարգելիներս, եթե ցանկանում եք, որ զբոսաշրջիկներ ավելանան, ապա ավելի լավ է մատուցվող ծառայությունների որակը բարձրացրեք եւ որ ամենակարեւորն է՝ քաղաքում ավելացրեք հանրային զուգարանները, որպեսզի ձեր աշխատանքի «շնորհիվ» Երեւան եկած զբոսաշրջիկները, ստիպված բնական կարիքնը չհոգան որտեղ պատահի:


text: Քաղաքական խճանկար «Լուսավոր Հայաստան», «Քաղաքացիական պայմանագիր» եւ «Հանրապետություն» կուսակցությունների դաշինքն այլեւս իրողություն է, համապատասխան հուշագիրը ստորագրված։ Մյուս կողմից Լեւոն Տեր–Պետրոսյանը ակտիվորեն մասնակցելու է նախընտրական պայքարին եւ գլխավորելու է ՀԱԿ–ի ցուցակը։ Այս կապակցությամբ շատերը նշում են, թե այդ դեպքում ինչու էր Տեր–Պետրոսյանը իր տարիքը մատնանշելով հրաժարվում նախագահական ընտրապայքարի մեջ մտնելուց։ Այս առումով թերեւս ընդամենը պետք է ասել, որ նախագահական ընտրապայքարն ու խորհրդարանական ընտրությունները բոլորովին տարբեր բաներ են, եւ իմաստ չկա որեւէ ընդհանրացում անել այս երկու արմատապես տարբեր իրողությունների շուրջ։ Ամեն դեպքում Լեւոն Տեր–Պետրոսյանի ակտիվ ներգրավվածությունը առնվազն հետաքրքիր է դարձնելու նախընտրական գործընթացները։ Մյուս կողմից` ներկայում չեն դադարում խոսակցությունները Գագիկ Ծառուկյանի քաղաքականություն վերադառնալու մասին։ Ըստ էության, այդ վերադարձը լիովին գծագրված է եւ մնացել են միայն, այսպես ասած, տեխնիկական բնույթի հարցեր։ Նման պայմաններում հայաստանյան քաղաքական դաշտը բավական հետաքրքիր գունավորումներ է ստանում։ Մի կողմից պետք է նշել, որ զուտ Տեր–Պետրոսյանի անձը բավական լուրջ հաղթաթուղթ է դառնում ՀԱԿ–ի համար, անշուշտ հաղթաթուղթ 5%–ի արգելքը հաղթահարելու տեսանկյունից, քանի որ պետք է խոստովանենք, որ «ռեժիմը բոլորովին էլ խուճապի մեջ չէ» եւ իշխանափոխություն հեռանկարում պարզապես չկա։ Հենց այսպիսի դերակատարություն կունենա նաեւ Գագիկ Ծառուկյանի անձը, ընդ որում` Ծառուկյանի պարագայում խնդիրը բավական բարդ է։ Նախ, դեռեւս պարզ չէ, թե ինչ ձեւաչափով կվերադառնա Ծառուկյանը, արդյոք ԲՀԿ–ի միջոցով եւ այլ ուժով, իսկ միգուցե նաեւ այլ դաշինքով, որը տվյալ պարագայում ամենագերադասելի տարբերակը կլինի, սակայն անկախ այդ ձեւաչափից, Ծառուկյանն արդեն իսկ լուրջ հավակնություններով է մտնելու ընտրապայքար եւ, բնականաբար, այստեղ չի կարող խոսք գնալ նվազագույն շեմ հաղթահարելու մասին։ Հաջորդ խնդիրը վերաբերում է ներկայում դաշինք կազմած երեք կուսակցություններին։ Քաղաքական գործընթացի տեսանկյունից այդ դաշինքն ինքնին դրական երեւույթ է, քանի որ հայաստանյան տիպի քաղաքական համակարգ ունեցող երկրների պարագայում քաղաքական դաշինքները կարելի է ասել նույնիսկ անհրաժեշտություն են։ Սակայն անցած փորձը ցույց է տվել, որ հայաստանյան քաղաքական իրականության մեջ բոլոր նմանատիպ դաշինքները կարճ ժամանակում ձախողվել են եւ կազմալուծվել։ Սակայն մյուս կողմից պետք է նշել, որ այս երեք ուժերը ունեն Ազգային ժողովում հայտնվելու համապատասխան ներուժ, խնդիրը, սակայն, այդ ներուժի դրսեւորման մեջ է եւ անշուշտ այն մարտավարության, որը կընտրի այս դաշինքը։ Դաշինքի ներկայացուցիչներն իրենց ելույթներում շեշտում են, որ դաշինքը պայքարելու է ներկա վարչակարգի դեմ։ Սակայն սովորաբար նման հայտարարություններին հաջորդում է ընդդիմադիր ուժերի միջեւ ընթացող սուր պայքար ու քննադատություն, որը, բնականաբար, արդեն իսկ բացառում է որեւէ ընդդիմադիր ուժի լուրջ հաջողությունը։ Արդյոք 2017 թվականին ընդառաջ ընդդիմադիր քաղաքական ուժերը կհրաժարվեն միմյանց վրա ցեխ շպրտելու պրակտիկայից` ցույց կտա ժամանակը, սակայն ակնհայտ է, որ ընդդիմադիր կամ ոչ իշխանական դաշտում դեռեւս ընթանում են խմորումներ, որոնց վերջնական արդյունքը դեռ պարզ չէ։ Այս տեսանկյունից պետք է նշել, որ առաջիկայում չեն բացառվում, հապշտապ կազմված ինչ–ինչ քաղաքական դաշինքներ ու միավորումներ, որոնք ավելի շատ քաղաքական դաշտը կպղտորեն, քան կբեւեռացնեն։ Աղասի Մարգարյան PressMedia.am վերլուծաբան


text: «Սաֆարյանի կարծիքով, իր կյանքին ու առողջությանը վտանգ է սպառնում», - «Ազատության»-ը փոխանցեց այսօր նրան հանդիպած փաստաբան Տիգրան Հայրապետյանը։ - «Մի օր մնալուց հետո... իրեն տարել են հացադուլավորների խուց: Պարզվել է, հացադուլավորների խցում առկա են մի քանի քրեածին տարրեր: Նա նշել է, որ հինգ րոպե խոսակցության, շփման արդյունքում առաջացավ էդ կոնֆլիկտը, եւ, ըստ իրեն, անգամ ասել են, որ զանգահարել են Գեւորգի համար, որ ինքը չպետք է մնա ուղղակի այդտեղ: Սպառնալիքներ է տեղի ունեցել, եւ միջամտել է քրեակատարողական հիմնարկի ղեկավարությունը: Երեկվանից իրեն տեղափոխել են պատժախուց, եւ նա հացադուլ է հայտարարել պատժախցում՝ մինչեւ իրեն այնպիսի խուց չտեղավորեն, որտեղ չկան քրեական տարրերի կողմից բռնություններ»: «Նոր Հայաստան»-ի անդամ Գեւորգ Սաֆարյանը չի ընդունում իրեն առաջադրված՝ ոստիկանի նկատմամբ բռնություն գործադրելու մեղադրանքը։ Պնդում է, թե ամանորի գիշերն Ազատության հրապարակում իրավապահներն են ծեծի ենթարկել ակտիվիստներին: Հաշվի առնելով Գեւորգի մտավախությունը, փաստաբանի կարծիքով՝ գլխավոր դատախազը պետք է շտապ միջոցներ ձեռնարկի նրա խափանման միջոցը փոխելու համար։ Կալանքի որոշումը վերացնելու միջնորդությամբ երկու օր առաջ Սաֆարյանը դիմել էր Գեւորգ Կոստանյանին։ Ակտիվիստի փաստաբանն այսօր դատախազությանը փոխանցեց նաեւ ԱԺ-ի պատգամավորներ Զարուհի Փոստանջյանի, Լեւոն Զուրաբյանի, Արամ Մանուկյանի եւ ճանաչված ռեժիսոր եւ դերասան Երվանդ Մանարյանի երաշխավորագիրը։ «Գեւորգ Սաֆարյանի նկատմամբ կալանավորումը որպես խափանման միջոց փոխելու դեպքում իրենք երաշխավորում են Գեւորգ Սաֆարյանի օրինական, օրինաչափ վարքագիծը, վարույթն իրականացնող մարմնի կանչով նրա ներկայանալը, նոր հանցագործություններ չկատարելը: Օրենքը թույլատրում է, եթե անձը հեղինակավոր անձնավորություն է, այսպիսի երաշխավորությունը մեկ անձի բավարարել, բայց չորս այսպիսի անձինք երաշխավորել են»: «Նոր Հայաստան»-ը երեկ երեկոյան հայտարարեց իր համակիրների նկատմամբ նոր բռնության դեպքի մասին։ Ոստիկանության Քանաքեռ-Զեյթունի բաժնում այսօր հանցագործության մասին հաղորդում տվեց 16-ամյա Հովհաննես Հարությունյանը, ով պնդում է, որ 3 օր առաջ՝ հունվարի 12-ի ուշ երեկոյան երկու տղամարդ Քանաքեռում ծեծել են իրեն: Հովհաննեսի խոսքով՝ զգուշացրել են ու հարվածներ հասցրել դեմքին, որովայնի հատվածին։ Նշեց՝ եթե տեսնի, հնարավոր է ճանաչի իր վրա հարձակվողներին։ Երիտասարդի պնդմամբ՝ ինքը դեկտեմբերին նույնպես զանգեր է ստացել՝ սպառնացել ու հայհոյել են, թե՝ խելոք մնա: «Եկան, բարեւեցին: Հարցրի՝ ինչո՞վ կարամ ձեզ օգնեմ, իրանք միանգամից ինձ ժարգոնով պատասխանեցին, թե՝ որ լեզվիդ չտաս, դրանով մեզ օգնած կըլնես, պետք է հեռու մնաս, հանրահավաքների չմասնակցես... Ես էլ պատասխանեցի, որ կգնամ, չեմ գնա՝ իմ գործն ա: Ժարգոնով, բարձր տոնով ասեցին՝ շատ ես լեզվիդ տալի արդեն, ու երկուսով սկսեցին ինձ հարվածել», - «Ազատության» հետ զրույցում պատմեց երիտասարդը: Ոստիկաններին ոչ թե Հովհաննեսն է դիմել, այլ իրավապահներն են նրան այցելել այսօր առավոտյան: Տարել են բաժին եւ մինչեւ փաստաբանի գալը, ըստ երիտասարդի, փորձել են իրեն ուղղորդել, թե կենցաղային վեճ է եղել։ «Ես մեր թաղի տղաների հետ խնդիր չունեմ», - հավաստիացրեց Հովհաննեսը։ - «Ասեցի՝ կասկածում եմ ներկա իշխանությունների վրա, հատկապես կասկածում եմ ոստիկանության վրա, որովհետեւ ես ոստիկանության հետ բազմիցս կոնֆլիկտներ եմ ունենում: Ինձի ասում ա՝ ձեւ չի, դու կիմանաս ով ա քեզի խփել, կարող ա Քանաքեռից ըլի... Նա ուզում էր, որ ես անմեղ մարդկանց վրա մեղքը բարդեմ»: Հովհաննեսի փաստաբանը «Նոր Հայաստան»-ի անդամ Վարուժան Ավետիսյանն է։ Նա կարծում է, որ բռնության այս դեպքն էլ ամենայն հավանականությամբ չի բացահայտվի. - «Ինչպես չեն բացահայտվել մեքենաների հրկիզումները, Գեւորգ Սաֆարյանի դեմ մահափորձը, ակտիվիստների ծեծերի դեպքերը... Ոչ մի գործ չի բացահայտվել: Ակնհայտ է, որ վարչախմբի հրահանգով գործող բանդաներ կան, որոնք, ամենայն հավանականությամբ, բաղկացած են ինչպես ոստիկանության հատուկ ծառայությունների աշխատողներից, այնպես էլ կրիմինալից»: Հովհաննես Հարությունյանին դատաբժշկի ուղեգիր է տրվել։


text: Ադրբեջանի նախագահ Իլհամ Ալիեւը ուրբաթ օրը կարծիք է հայտնել, որ ղարաբաղյան հակամարտության կարգավորման բանակցային գործընթացում ադրբեջանական կողմի ներդրած ջանքերը արդեն արդյունք են տալիս։ APA գործակալության փոխանցմամբ, Ադրբեջանի նախագահը, մասնակցելով մուսուլմանական Ռամադան ամսվա մեկնարկի կապակցությամբ օգոստոսի 28-ին կազմակերպված Իֆթար տոնակատարությանը, ասել է. - «Բանակցային բոլոր փուլերում մեր սկզբունքը եղել է այն, որ խնդիրը կարող է լուծվել միայն Ադրբեջանի տարածքային ամբողջականության շրջանակներում։ Լեռնային Ղարաբաղում մարդիկ կարող են ունենալ ինքնավարության բարձր աստիճան, սակայն ամբողջական ադրբեջանական պետության սահմաններում։ Այսօր որպես հիմք ընդունվում են հենց այդ սկզբունքները»։ Իլհամ Ալիեւը ընդգծել է, որ ներկա բանակցային գործընթացի շրջանակներում «գրավյալ բոլոր տարածքները հաջորդաբար կազատագրվեն», ադրբեջանցի փախստականները կվերադառնան իրենց բնակավայրեր, կվերականգնվեն ենթակառուցվածքները, ապա կորոշվի Ղարաբաղի իրավաբանական կարգավիճակը։ «Մենք մշտապես ասել ենք, որ Ղարաբաղը պետք է ունենա կարգավիճակ, սակայն մենք այդ կարգավիճակը չենք տեսնում Ադրբեջանի տարածքային ամբողջականությունից դուրս։ Դրա հետ Ադրբեջանի Հանրապետությունը երբեք չի համակերպվի», - հայտարարել է Ադրբեջանի նախագահ Իլհամ Ալիեւը։


text: Մասնագիտական բանակի ստեղծման համար անհրաժեշտ է համապատասխան հիմք ստեղծել. պաշտպանության նախարարություն 20:15 28 Հունվարի 2008 ԵՐԵՎԱՆ, 28 հունվարի./Նովոստի-Արմենիա/.Հայաստանում մասնագիտական բանակի ստեղծման համար անհրաժեշտ է համապատասխան հիմք ստեղծել, երկուշաբթի ասաց ՀՀ պաշտպանության նախարար Միքայել Հարությունյանը՝ մեկնաբանելով նախագահի որոշ թեկնածուների հայտարարություններն այն մասին, որ անհրաժեշտ է մասնագիտական բանակ ստեղծել։ «Մարդիկ, ովքեր նման հայտարարություններ են անում, հավանաբար, չեն ծառայել բանակում եւ չգիտեն, թե դա ինչ է»,-ասաց նա։ Հարությունյանի խոսքերով, մասնագիտացված բանակի ստեղծման համար երկրում պետք է փոխհատուցման պաշարներ ստեղծվեն, որտեղից հնարավոր կլինի կադրեր ստանալ պայմանագրային հիմունքներով։ «Մեր պետությունը փոքր է եւ մենք ապրում ենք տարածաշրջանում, որտեղ պետք է պատրաստեն մեր ապագա զինվորներին 18 տարեկանից սկսած եւ ավելի վաղ»,-նշեց նախարարը։ «Մենք 1300 կմ. սահման ունենք այն հարեւանների հետ, որոնք այնքան էլ լավ չեն տրամադրված մեր նկատմամբ եւ 10 հազարանոց բանակն ի վիճակի չի լինի պահպանել այն, առավել եւս, երբ մեր հարեւաններն ունեն 100 հազարանոց բանակ»։--0— ՌԴ ԱԳ նախարար Սերգեյ Լավրովը, մեկնաբանելով Ադրբեջանի պահանջով Մինսկում բլոգեր Ալեքսանդր Լապշինի կալանավորման մասին տեղեկությունը, հայտարարել է, որ Մոսկվան դեմ է այս կամ այն տարածք անհատի այցելության քրեականացմանը։ Իրավիճակի լուրջ բարելավում, որին սպասում է Հայաստանի բնակչությունը նոր վարչապետից եւ կառավարությունից, սկզբունքորեն չի կարող լինել, հայտարարեց քաղաքագետ, Կովկասի ինստիտուտի տնօրեն Ալեքսանդր Իսկանդարյանը: Կարմիր խաչի միջազգային կոմիտեն բանակցություններ է վարում Հայաստանի եւ Ադրբեջանի հետ ադրբեջանցի զինծառայողի մարմինը Բաքվին փոխանցելու հարցի շուրջ, «Նովոստի–Արմենիա» գործակալությանը երեքշաբթի տեղեկացրեց ԿԽՄԿ երեւանյան գրասենյակի ներկայացուցիչ Հասմիկ Գալստյանը։


text: Եվրոպան կանգնած է նոր «ջիհադիստական սպառնալիքի» առաջ, հայտարարել է Եվրոպայի ոստիկանության՝ Եվրոպոլի ղեկավար Ռոն Վայնրայթը։ Նրա խոսքով, հենց Եվրոպայի ներսում ծագած ահաբեկչական այս նոր սպառնալիքը՝ «սեփական» ահաբեկիչների կողմից, «շատ ավելի ապակենտրոնացված է եւ դժվար հայտնաբերվող»։ Վայնրայթը նման հայտարարություններ է արել «Ասոշիեյթեդ փրես» գործակալության հետ զրույցում՝ մեկնաբանելով Ֆրանսիայի Թուլուզ քաղաքում տեղի ունեցած ահաբեկչությունը, որը իրականացրել էր ծագումով ալժիրցի 24-ամյա Մոհամեդ Մերան։ Ֆրանսիայի քաղաքացի Մերան սպանել էր հրեական դպրոցի երեք երեխաների եւ նրանց ուսուցչին, այնուհետեւ կրակ բացել ոստիկանության զորքերի վրա։ Մարտի 22-ին ահաբեկիչը սպանվեց ոստիկանության հետ փոխհրաձգության ժամանակ։ Եվրոպոլի ղեկավարը կարծում է, որ այս արյունալի միջադեպում կա «Ալ Ղաիդայի» թաքնված ազդեցությունը։


text: Հայաստանը մտադիր է Աֆղանստան ուղարկել զինվորական բժիշկներ եւ սակրավորներ 13:12 28 Հունիսի 2008 Հայաստանը ծրագրում է Աֆղանստան ուղարկել զինվորական բժիշկների եւ սակրավորների փոքրաթիվ խմբեր, տեղեկացրեց ՆԱՏՕ-ում Հայաստանի առաքելության ղեկավար, դեսպան Սամվել Մկրտչյանը։ «Հայաստանը մտադիր չէ Աֆղանստան ուղարկել խաղաղարար մարտական զորամիավորումներ, իսկ ռազմական գործողությունների գոտում սակրավորների եւ զինվորական բժիշկների ներկայությունը չափազանց անհրաժեշտ է», - շաբաթ օրը ասաց նա լրագրողներին։ Միաժամանակ Մկրտչյանը նշեց, որ Հայաստանն իր ներկայությունը Աֆղանստանում կապահովի որեւէ այլ երկրի հետ համագործակցության միջոցով։ «Այսօր բանակցություններ են ընթանում եւ քննարկվում է այն երկրի ընտրության հնարավորությունը, որի հետ Հայաստանը կկարողանա համագործակցել լավագույն ձեւով», - պարզաբանեց նա՝ ավելացնելով, որ հարցը կլուծվի մոտ ապագայում։ Ավելի վաղ բժիշկներ, սակրավորներ եւ թարգմանիչներ Աֆղանստան ուղարկելու մտադրության մասին հայտարարում էր նաեւ ՀՀ պաշտպանության նախարար Սեյրան Օհանյանը։-0- ՌԴ ԱԳ նախարար Սերգեյ Լավրովը, մեկնաբանելով Ադրբեջանի պահանջով Մինսկում բլոգեր Ալեքսանդր Լապշինի կալանավորման մասին տեղեկությունը, հայտարարել է, որ Մոսկվան դեմ է այս կամ այն տարածք անհատի այցելության քրեականացմանը։ Իրավիճակի լուրջ բարելավում, որին սպասում է Հայաստանի բնակչությունը նոր վարչապետից եւ կառավարությունից, սկզբունքորեն չի կարող լինել, հայտարարեց քաղաքագետ, Կովկասի ինստիտուտի տնօրեն Ալեքսանդր Իսկանդարյանը:


text: Կենտրոնական ընտրական հանձնաժողովի (ԿԸՀ) շենքի մոտ մեկնարկել է «Ազգային ինքնորոշում միավորման» (ԱԻՄ) բողոքի ակցիան։ ԱԻՄ առաջնորդ Պարույր Հայրիկյանն «Ազատության» հետ զրույցում ասաց, որ իրենք եկել են ԿԸՀ անդամներին զգուշացնելու, որ «նրանք մասնակցում են հակասահմանադրական գործողության»՝ նկատի ունենալով դեկտեմբերի 6-ին սպասվող հանրաքվեն։ Հիշեցնենք՝ բողոքելով, որ սահմանադրական փոփոխությունների մասնագիտական հանձնաժողովը չի լսել իրենց առաջարկները, Հայրիկյանը դիմել էր Վարչական դատարան, որը վարույթ է ընդունել գործը: Այժմ ԱԻՄ առաջնորդը պնդում է՝ քանի որ գործը դատարանում է, ԿԸՀ-ն պետք է կասեցներ հանրաքվեի գործընթացը, ինչը չի արել։ Հայրիկյանն ասաց, որ պատրաստվում է նաեւ դատական հայց ներկայացնել նախագահ Սերժ Սարգսյանի դեմ, քանի որ, ըստ նրա, նախագահը եւս չի քննարկել սահմանադրական փոփոխությունների վերաբերյալ իրենց առաջարկները։ ԱԻՄ առաջնորդը հայտարարեց, որ պատրաստվում են նոյեմբերի 27-ին հանրահավաք անցկացնել, եւ այդ օրը սպասում են նաեւ «մարդկային դեմքը չկորցրած հանրապետականներին»։ Մանրամասներն՝ ավելի ուշ


text: Ցանկանո՞ւմ եք կարդալ այս հոդվածը %% լեզվով 14 Երկու օր հետո Պասեքն+ էր եւ Անթթխմոր հացերի տոնը+։ Ավագ քահանաներն ու դպիրները հնար էին փնտրում, թե ինչպես խորամանկությամբ բռնեն նրան ու սպանեն+, 2 սակայն ասում էին. «Միայն թե ոչ տոնի ժամանակ, միգուցե ժողովրդի մեջ խռովություն բարձրանա»+։ 3 Երբ Հիսուսը Բեթանիայում էր՝ բորոտ Սիմոնի տանը+, եւ ճաշի էր նստել, մի կին եկավ, որ ալաբաստրե անոթով ազնիվ նարդոսից պատրաստված անուշահոտ յուղ ուներ իր հետ, որը շատ թանկ արժեր։ Կոտրելով ալաբաստրե անոթը՝ նա յուղը լցրեց նրա գլխին+։ 4 Սակայն ոմանք վրդովվեցին ու իրար մեջ ասացին. «Ինչի՞ համար եղավ անուշահոտ յուղի այս վատնումը+։ 5 Կարելի էր այս յուղը վաճառել ավելի քան երեք հարյուր դինարով* եւ տալ աղքատներին»։ Եվ նրանք զայրացան կնոջ վրա+։ 6 Բայց Հիսուսն ասաց. «Հանգի՛ստ թողեք նրան։ Ինչո՞ւ եք անհանգստացնում։ Նա բարի գործ արեց ինձ համար+։ 7 Աղքատները միշտ ձեզ հետ են+, եւ երբ որ ուզենաք, միշտ էլ կարող եք նրանց բարիք անել, բայց ես միշտ չեմ լինի ձեզ հետ+։ 8 Նա արեց այն, ինչ կարող էր. անուշահոտ յուղը իմ մարմնի վրա լցնելով՝ նախապես մարմինս պատրաստեց թաղման համար+։ 9 Ճշմարիտ ասում եմ ձեզ. ամբողջ աշխարհում որտեղ էլ որ բարի լուրը քարոզվի+, այս կնոջ արածն էլ կպատմվի նրա հիշատակի համար»+։ 10 Հուդա Իսկարիովտացին՝ տասներկու առաքյալներից մեկը, գնաց ավագ քահանաների մոտ, որ Հիսուսին մատնի նրանց ձեռքը+։ 11 Երբ նրանք լսեցին, ուրախացան եւ խոստացան նրան արծաթե դրամ տալ+։ Եվ նա հարմար առիթ էր փնտրում, որ մատնի նրան+։ 12 Անթթխմոր+ հացերի տոնի առաջին օրը, երբ ըստ սովորության՝ Պասեքի զոհն էր մատուցվում, նրա աշակերտները+ հարցրին նրան. «Որտե՞ղ ես ուզում, որ գնանք ու քեզ համար Պասեքի ընթրիքը պատրաստենք»+։ 13 Նա էլ իր աշակերտներից երկուսին ուղարկեց ու ասաց. «Գնացեք քաղաք, այնտեղ ձեզ մի մարդ կհանդիպի ջրի սափոր տանելիս+։ Նրա հետեւից գնացեք, 14 եւ ուր որ նա մտնի, տանտիրոջն ասացեք. «Ուսուցիչը հարցնում է. «Որտե՞ղ է ինձ համար պատրաստված այն հյուրասենյակը, որտեղ աշակերտներիս հետ Պասեքի+ ընթրիքը պիտի ուտեմ»»+։ 15 Նա կահավորված ու պատրաստված մի մեծ վերնասենյակ ցույց կտա ձեզ. այնտեղ պատրաստեք մեզ համար+»։ 16 Ուստի աշակերտները գնացին, մտան քաղաք, եւ ինչպես որ իրենց ասել էր, այնպես եղավ։ Եվ Պասեքի պատրաստությունները տեսան+։ 17 Երբ երեկոն իջավ, նա տասներկու առաքյալների հետ միասին եկավ+։ 18 Ու երբ նրանք սեղանի շուրջ թիկնած ուտում էին, Հիսուսն ասաց. «Ճշմարիտ ասում եմ ձեզ. ձեզնից մեկը, որ ինձ հետ ուտում է+, մատնելու է ինձ»+։ 19 Նրանք տրտմեցին ու մեկը մյուսի հետեւից հարցրին. «Մի՞թե ես եմ»+։ 20 Նա էլ ասաց. «Տասներկուսիցդ մեկն է, նա, ով իր ձեռքը ինձ հետ նույն ամանի մեջ կմտցնի+։ 21 Ճիշտ է, մարդու Որդին պիտի մեռնի, ինչպես որ գրված է նրա մասին, բայց վա՜յ այն մարդուն, որի ձեռքով մարդու Որդին կմատնվի։ Ավելի լավ կլիներ, որ այդ մարդը ծնված չլիներ»+։ 22 Մինչ նրանք ուտում էին, Հիսուսը վերցրեց հացը, օրհնեց եւ կոտրելով տվեց նրանց ու ասաց. «Վերցրե՛ք, սա խորհրդանշում է իմ մարմինը»+։ 23 Ապա վերցրեց բաժակը, շնորհակալություն հայտնեց ու տվեց նրանց, եւ բոլորը խմեցին այդ բաժակից+։ 24 Այնուհետեւ ասաց. «Սա խորհրդանշում է իմ «արյունը+ ուխտի»+, որ թափվելու է շատերի համար+։ 25 Ճշմարիտ ասում եմ ձեզ. այսուհետեւ այլեւս չեմ խմի որթատունկի այս բերքից մինչեւ այն օրը, երբ նորը խմեմ Աստծու թագավորության մեջ»+։ 26 Վերջում գովաբանության երգեր երգելուց+ հետո նրանք գնացին դեպի Ձիթենյաց լեռը+։ 27 Հիսուսն ասաց նրանց. «Դուք բոլորդ կգայթակղվեք, որովհետեւ գրված է. «Ես կհարվածեմ հովվին+, եւ ոչխարները կցրվեն»+։ 28 Բայց երբ հարություն առնեմ, ձեզանից առաջ կգնամ Գալիլեա»+։ 29 Սակայն Պետրոսն ասաց նրան. «Թեկուզ բոլորն էլ գայթակղվեն, ես չեմ գայթակղվի»+։ 30 Հիսուսն էլ նրան ասաց. «Ճշմարիտ ասում եմ քեզ. այսօր՝ հենց այս գիշեր, աքաղաղը դեռ երկու անգամ չկանչած, նույնիսկ դու երեք անգամ կուրանաս ինձ»+։ 31 Բայց նա ավելի էր պնդում ու ասում. «Եթե քեզ հետ մեռնելու էլ լինեմ, քեզ երբեք չեմ ուրանա»։ Մյուսները նույնպես նույն բանն էին ասում+։ 32 Ապա եկան այն վայրը, որը Գեթսեմանի էր կոչվում։ Հիսուսն իր աշակերտներին ասաց. «Նստեք այստեղ, մինչեւ ես աղոթք անեմ»+։ 33 Դա ասելուց հետո նա իր հետ վերցրեց Պետրոսին, Հակոբոսին ու Հովհաննեսին+ ու գնաց։ Հետո նա խիստ հուզվեց ու սկսեց սաստիկ տագնապել+։ 34 Եվ ասաց նրանց. «Հոգիս խորապես տրտմած է+, մինչեւ իսկ մեռնելու աստիճան։ Այստե՛ղ մնացեք եւ արթո՛ւն եղեք»+։ 35 Ապա մի փոքր առաջ գնալով՝ երեսնիվայր ընկավ ու սկսեց աղոթել, որ եթե հնարավոր է, այդ ժամն անցնի իրենից+։ 36 Նա ասում էր. «Ա՛բբա, Հա՛յր+, քեզ համար ամեն բան հնարավոր է. հեռացրու այս բաժակը ինձանից, սակայն ոչ թե ինչպես ես եմ կամենում, այլ ինչպես դու ես կամենում»+։ 37 Նա եկավ ու նրանց քնած տեսնելով՝ Պետրոսին ասաց. «Սիմո՛ն, քնա՞ծ ես։ Քո մեջ ուժ չգտա՞ր մեկ ժամ արթուն մնալու+։ 38 Արթո՛ւն մնացեք եւ աղոթե՛ք+, որ փորձության մեջ չընկնեք։ Ոգին հոժար է, բայց մարմինը՝ տկար»+։ 39 Եվ նորից գնաց ու աղոթք արեց՝ նույն խոսքերն ասելով+։ 40 Ապա դարձյալ եկավ ու նրանց քնած գտավ, քանի որ նրանց աչքերը ծանրացել էին, եւ չգիտեին, թե ինչ պատասխանեին նրան+։ 41 Երրորդ անգամ եկավ ու ասաց նրանց. «Եվ այսպիսի ժամանակ դուք քնում ու հանգստանո՞ւմ եք։ Բավակա՛ն է։ Ժամը եկել է+։ Մարդու Որդին մատնվում է մեղավորների ձեռքը+։ 42 Վե՛ր կացեք, գնա՛նք+։ Ահա մոտեցել է ինձ մատնողը»+։ 43 Այդ պահին, մինչ նա խոսում էր, Հուդան՝ տասներկու առաքյալներից մեկը, եկավ, նրա հետ նաեւ սրերով ու մահակներով մի մեծ ամբոխ՝ ավագ քահանաների, դպիրների ու երեցների կողմից ուղարկված+։ 44 Նրա մատնիչը նշան էր տվել նրանց՝ ասելով. «Ում որ համբուրեմ, նա է։ Ձերբակալեք նրան եւ պահակների հսկողությամբ տարեք»+։ 45 Գալով ուղիղ դեպի Հիսուսը՝ նա մոտեցավ ու ասաց՝ «Ռաբբի՛» եւ համբուրեց+ նրան։ 46 Նրանք բռնեցին նրան ու ձերբակալեցին+։ 47 Սակայն նրա կողքին կանգնածներից մեկը հանեց իր սուրը եւ քահանայապետի ծառային զարկելով՝ կտրեց նրա ականջը+։ 48 Հիսուսն ասաց նրանց. «Սրերով ու մահակներով ինչպես մի ավազակի դե՞մ դուրս եկաք, որ ձերբակալեք ինձ+։ 49 Ամեն օր տաճարում ձեզ հետ էի ու սովորեցնում էի+, եւ դուք չձերբակալեցիք ինձ։ Բայց այս ամենը եղավ, որպեսզի Գրքերում գրվածները+ կատարվեն»+։ 50 Այդ ժամանակ բոլորը լքեցին նրան+ ու փախան+։ 51 Սակայն մի երիտասարդ, որը մերկ մարմնի վրա բարձրորակ կտավից հագուստ էր հագել, սկսեց մոտիկից հետեւել նրան։ Նրանք փորձեցին բռնել նրան+, 52 բայց նա թողեց իր կտավե հագուստը եւ մերկ փախավ։ 53 Հիսուսին տարան քահանայապետի մոտ։ Բոլոր ավագ քահանաները, երեցներն ու դպիրները մեկտեղ հավաքվեցին+։ 54 Բայց Պետրոսը հեռվից նրա հետեւից գնաց+ մինչեւ քահանայապետի բակը։ Նա նստեց սպասավորների հետ ու կրակի առաջ տաքանում էր։ 55 Այդ նույն ժամանակ ավագ քահանաներն ու ամբողջ Սինեդրիոնը* վկայություն էին փնտրում Հիսուսի դեմ, որ նրան մահվան մատնեն+, բայց ոչ մի բան չէին գտնում+։ 56 Շատերն էին սուտ վկայություն տալիս նրա դեմ+, սակայն նրանց վկայությունները չէին համընկնում+։ 57 Ոմանք վեր էին կենում ու սուտ վկայություն էին տալիս նրա դեմ՝ ասելով. 58 «Լսեցինք սրան, որ ասում էր. «Ես կքանդեմ այս ձեռակերտ տաճարը եւ երեք օրում կկառուցեմ մեկ ուրիշը՝ անձեռակերտը»»+։ 59 Բայց այս հարցում էլ նրանց վկայությունները չէին համընկնում։ 60 Ապա քահանայապետը վեր կացավ, կանգնեց նրանց մեջտեղում ու հարցրեց Հիսուսին. «Ոչինչ չե՞ս պատասխանում։ Սրանք ի՞նչ են վկայում քո դեմ»+։ 61 Բայց նա լուռ էր մնում ու ոչինչ չէր պատասխանում+։ Քահանայապետը դարձյալ հարցրեց նրան. «Դո՞ւ ես Քրիստոսը՝ Օրհնյալի Որդին»+։ 62 Հիսուսն ասաց. «Ես եմ, եւ դուք կտեսնեք մարդու Որդուն+ զորության աջ կողմը նստած+ եւ երկնքի ամպերով գալիս»+։ 63 Քահանայապետն էլ պատռեց իր հանդերձներն+ ու ասաց. «Մեզ ուրիշ էլ ի՞նչ վկաներ են պետք+։ 64 Լսեցի՛ք հայհոյանքը+։ Ի՞նչ եք մտածում»։ Բոլորը դատապարտեցին նրան՝ ասելով, թե մահապարտ է։ 65 Ոմանք սկսեցին թքել+ նրա վրա, երեսը ծածկել, բռունցքներով հարվածել ու ասել՝ մարգարեացի՛ր։ Դատարանի սպասավորներն էլ ապտակեցին նրան ու տարան+։ 66 Մինչ Պետրոսը ներքեւում՝ բակում էր, քահանայապետի աղախիններից մեկը եկավ+ 67 եւ տեսնելով Պետրոսին տաքանալիս՝ սեւեռուն հայացքով նայեց նրան ու ասաց. «Դու էլ էիր այդ նազովրեցի Հիսուսի հետ»+։ 68 Բայց նա հերքեց եւ ասաց. «Չեմ ճանաչում նրան եւ չեմ էլ հասկանում, թե դու ինչ ես ասում»։ Եվ դուրս գնաց դեպի նախասրահը+։ 69 Աղախինը, տեսնելով նրան, նորից ասաց այնտեղ կանգնածներին. «Սա էլ է նրանցից մեկը»+։ 70 Բայց նա դարձյալ հերքեց։ Քիչ անց այնտեղ կանգնածները նորից սկսեցին ասել Պետրոսին. «Հաստատ դու էլ ես նրանցից մեկը, որովհետեւ գալիլեացի ես»+։ 71 Իսկ նա սկսեց անիծել ու երդվել+. «Ես չեմ ճանաչում այս մարդուն, որի մասին խոսում եք»+։ 72 Եվ հենց նույն պահին աքաղաղը երկրորդ անգամ կանչեց+։ Պետրոսը հիշեց այն խոսքը, որ Հիսուսն ասել էր իրեն. «Աքաղաղը դեռ երկու անգամ չկանչած՝ դու երեք անգամ կուրանաս ինձ»+։ Եվ նա չդիմացավ ու սկսեց լաց լինել+։


text: Ադրբեջանի նախագահը Կազմակերպված հանցավորության եւ կոռուպցիայի լուսաբանման նախագծի կողմից այդ կոչմանը արժանացած առաջին գործիչն է։ Ադրբեջանի նախագահ Իլհամ Ալիեւը առաջին գործիչն է, ով «Կազմակերպված հանցավորության եւ կոռումպացվածության առումով տարվա մարդ» կոչմանն է արժանացել Կազմակերպված հանցավորության եւ կոռուպցիայի լուսաբանման նախագծի կողմից (Organized Crime and Corruption Reporting Project - OCCRP)։ Նախագիծը իր կայքէջում փոխանցում է, որ «Տարվա մարդ» կոչումը շնորհում է իր գործունեության տարածաշրջանի այն գործչին, որը առավել աչքի է ընկել հանցավորության եւ կոռուպցիայի վերաբերյալ 2012 թվականի հաղորդումներում։ Ալիեւը ընտրվել է այս տարի արված նոր բացահայտումների շնորհիվ, որոնք առնչվում են նրա ընտանիքի խոշոր, հաճախ՝ կառավարության օգնությամբ ձեռք բերված մասնաբաժիններին շահութաբեր բիզնեսներում, այդ թվում՝ հեռահաղորդակցության, հանքարդյունաբերության եւ շինարարության բնագավառներում։ OCCRP-ն իր հաղորդագրությունում նշում է, որ Ադրբեջանի նախագահը Միացյալ Նահանգների դիվանագիտական նամակագրությունում համեմատվում է մաֆիոզ խմբավորումների պարագլուխների հետ, շատ վերլուծաբանները նրան բռնապետ են որակում։ «Այս տարի, OCCRP-ի եւ «Ազատ Եվրոպա» ռադիոկայանի հետաքննական հաղորդումները առաջին անգամ բացահայտեցին ծանրակշիռ փաստեր, որոնք վկայում են, որ նրա ընտանիքը գաղտնի մասնաբաժիններ ունի երկրի խոշորագույն բիզնեսներում, այդ թվում՝ բանկերում, շինարարական ընկերություններում, ոսկու հանքերում եւ հեռախոսակապի ընկերություններում», - ասված է հաղորդագրությունում։ «Տարվա մարդու» ընտրությանը մասնակցել են նախագծում ընդգրկված 60 լրագրողներ եւ 15 լրատվամիջոցներ։ Հավակնորդների թվում էին նաեւ նարկոբարոն Նեսեր Քելմենդին, Ուզբեկստանի նախագահ Իսլամ Քարիմովը եւ Ռուսաստանի նախագահ Վլադիմիր Պուտինը։ «2012-ը աննախադեպ տարի էր կազմակերպված հանցավորությունը եւ կոռուպցիան լուսաբանողների համար», - հայտարարել է OCCRP-ի խմբագիր Դրյու Սալիվանը՝ շարունակելով. - «Դա աճող արդյունաբերություն է ամբողջ աշխարհում, եւ մենք մեծ աշխատանք ենք ակնկալում նաեւ եկող տարի»։ Կազմակերպված հանցավորության եւ կոռուպցիայի լուսաբանման նախագիծը տեղակայված է Սարաեւոյում եւ Բուխարեստում։ Այն միավորում է անկախ հետաքննական կենտրոնների, լրատվամիջոցների եւ լրագրողների երկու տասնյակ երկրներից։


text: Պետեկամուտների կոմիտեի եւ ֆինանսների նախարարության միավորումից երկու ամիս էլ չի անցել, սակայն արդեն 100-ից ավելի մարդ զրկվել է աշխատանքից։ Նախկին աշխատակիցներն «Ազատությանը» փոխանցել են, որ հունիսի 10-ին են տեղեկացել, որ արդեն չորս օր է՝ իրենց աշխատանքից ազատել են։ Նրանց խոսքով ՊԵԿ-ի նախկին նախագահ եւ ֆինանսների նախարարության նորանշանակ նախարար Գագիկ Խաչատրյանը ազատվում է նախարարության հին աշխատակիցներից եւ թափուր աշխատատեղերը համալրում ՊԵԿ-ի կադրերով։ Իրավիճակը հատկապես սրված է նախարարության իրավաբանական բաժնում եւ ֆինանսական վերահսկողության տեսչությունում։ Այս երկուսում խոսքը մինչեւ 50 մարդու կրճատման մասին է։ Մանրամասները կարդացեք այստեղ :


text: Նախագահ Սերժ Սարգսյանն այսօր Գյումրիում տեղի ունեցած սահմռկեցուցիչ հանցագործության կապակցությամբ հրատապ սելեկտորային խորհրդակցություն է անցկացրել իրավապահ մարմինների ղեկավարների հետ։ Նախագահի լրատվական ծառայությունից փոխանցում են, որ Հայաստանում տեղակայված ռուսական զինվորական բազայի հրամանատարությունը լիարժեքորեն համագործակցում է Հայաստանի իրավապահ մարմինների հետ եւ գործուն օժանդակություն ցուցաբերում գործի քննությանը: Սերժ Սարգսյանի հրավիրած խորհրդակցության ընթացքում շեշտվել է ամենակարճ ժամկետում հանցագործության մանրամասները պարզելու, մեղավորներին հայտնաբերելու եւ օրենքի ողջ խստությամբ պատասխանատվության ենթարկելու կարեւորությունը: Գյումրիում այսօր սպանվել են Մյասնիկյան փողոցի տներից մեկում բնակվող Սերյոժա Ավետիսյանի ընտանիքի վեց անդամները: Ինչպես փոխանցում են Քննչական կոմիտեից, հիմնական կասկածյալը Հայաստանում ռուսական 102-րդ ռազմակայանի ռուս զինծառայող Վալերի Պավլովիչ Պերմյակովն է, ով այսօր մինչ դեպքը փախուստի էր դիմել զորամասից: Նրա նկատմամբ հետախուզում է հայտարարվել։ «Այժմ կատարվում են անհրաժեշտ բոլոր քայլերն այդ բարբարոսությունն իրականացրած հանցագործին հայտնաբերելու ուղղությամբ, որոնք գտնվում են Հանրապետության Նախագահի անմիջական վերահսկողության ներքո»,- ասված է պաշտոնական հաղորդագրությունում։


text: «Հայկական ուղին Թբիլիսիի համար չէ», - համոզված է Վրաստանի նախագահը։ Միխեիլ Սաակաշվիլին շարունակում է հակադարձել վարչապետ Բիձինա Իվանիշվիլիի՝ անցած հինգշաբթի Երեւանում հնչեցրած հայտարարություններին ։ Այս անգամ Սաակաշվիլին իր քաղաքական թիվ մեկ ընդդիմախոսին քննադատելու համար օգտագործեց Եվրոպայի խորհրրդի Խորհրդարանական վեհաժողովի ստրասբուրգյան ամբիոնը։ «Եվրամիությունն ու ՆԱՏՕ-ն Վրաստանի համար պարզապես գործընկերներ չեն։Դրանք ընտանիքներ են, որոնց մենք ցանկանում ենք մաս կազմել։ Դա է մեր ներքին բարեփոխումների նպատակն ու արտաքին քաղաքականության տեսլականը։ Սա է այն զարմանքի պատճառը, որ հարուցեցին վարչապետ Իվանիշվիլիի՝ Հայաստան, Երեւան կատարած այցի ընթացքում արված հայտարարությունները։ Այնտեղ նա հայտարարեց, թե երկիրը պետք է լավ հարաբերություններ ունենա թե՛ ՆԱՏՕ-ի եւ թե՛ Ռուսաստանի հետ։ Իվանիշվիլին տարօրինակ հավասարության նշան դրեց այս երկուսի միջեւ եւ որպես օրինակ մատնանաշեց մեր հայ բարեկամներին», - հայտարարեց Սաակաշվիլին՝ Իվանիշվիլիին փաստորեն մեղադրելով Վրաստանի ազգային շահերին դավաճանելու մեջ։ «Մի քանի օր առաջ արված վարչապետի հայտարարությունները փոխում են այն ամենը, ինչ մենք ասում էինք վերջին տարիների ընթացքում։ Նա փաստորեն հրաժարվեց Վրաստանի՝ ՆԱՏՕ-ին անդամակցելու ձգտումներից. ահա թե ինչ են նշանակում այս հայտարարությունները», - համոզված է Սաակաշվիլին։ Վրաստանի նախագահը, օգտագործելով առիթը, նաեւ խստորեն քննադատեց Իվանիշվիլիի կառավարության որդեգրած ներքին քաղաքականությունը՝ պնդելով, թե նոր իշխանությունների նպատակը քաղաքական ընդդիմախոսների վերջնական չեզոքացումն է։ «Մենք արդեն իսկ տեսել ենք, թե նոր իշխանությունների կողմից իրականացված վերջին ձերբակալությունների շարքն ինչպես է հրապարակայնորեն շաղկապվում ընդդիմադիր գործունեության հետ։ Արդեն իսկ մամուլում հայտարարություններ են հնչել, թե որն է նոր կառավարության առաքելությունը՝ այն ցանկանում է դատական մեթոդներով կազմաքանդել Ազգային միացյալ շարժումը, ճնշման են ենթարկվում այն դատավորները, որոնք փորձում են անկախություն պահպանել, անդադար հարձակումների են ենթարկվում անկախ լրատվամիջոցները՝ սկսած Վրաստանի հանրային հեռարձակողից», - ասաց Սաակաշվիլին։ Նրա խոսքով, սակայն, այժմ առաջանահերթությունը ոչ թե իշխանության երկու թեւերի միջեւ բնականոն հարաբերությունների վերականգնումն է, այլ երկրի կառավարման գործուն մեխանիզմների պահպանությունը. - «Խոսքը ոչ թե կողմերի հաշտեցման, այլ կայուն քաղաքական համակարգի գոյության մասին է, որը հնարավորություն կտա տարբեր կարծիքներ հնչեցնել։Անկախ դատարաններ, անկախ լրատվամիջոցներ, զսպումների եւ հակակշիռների մեխանիզմ՝ այս ամենը կբացառի իրավիճակի անվերահսկելի զարգացումը նույնիսկ այն դեպքում, երբ մարդիկ արհամարհում կամ հարվածում են միմյանց»։ Միխեիլ Սաակաշվիլին Ստրասբուրգում չշրջանցեց նաեւ Աբխազիայում եւ Հարավային Օսիայում ստեղծված իրադրությունը՝ պաշտոնական Մոսկվային մեկ անգամ եւս մեղադրելով վրացական տարածքների օկուպացիայի մեջ։ «Ռուսաստանը կաշառեց Օվկեանիայի երկու գաճաճ պետություններին՝ Նաուրուին եւ Տուվալուին, որպեսզի նրանք ճանաչեն [Աբխազիան եւ ՀարավայիՆ Օսիան]։ Ռուսաստանի արտգործնախարարը հանդիպեց Տուվալուի վարչապետի հետ Նյու Յորքում։ Մոտ երեք ժամ տեւած հանդիպումից հետո նրան նստեցրեցին օդանավ՝ Նյու Յորքից հասցրեցին Սոչի, ապա տարան Աբխազիա, որտեղ էլ նա ստորագրեց ճանաչման մասին փաստաթուղթը։ Այսպես մեծն Ռուսաստանը Տուվալու կղզու հետ երկարատեւ բանակցություններից հետո կարողացավ միջազգային լուրջ ճեղքման հասնել՝ եւս մեկը իրենից բացի ճանաչեց Աբխազիայի օկուպացիան», - հեգնեց Վրաստանի նախագահը։


text: Ազգային վիճակագրական ծառայության երեկ հրապարակած սոցիալ-տնտեսական վիճակը բնութագրող հիմնական մակրոտնտեսական ցուցանիշները 2011թ. օգոստոսին, ըստ վարչապետ Տիգրան Սարգսյանի, վկայում են, որ Հայաստանը մտել է տնտեսական ակտիվության փուլ: «Տնտեսական ակտիվության ինդեքսը դրական է. եթե այն համադրենք համախառն ներքին արդյունքի ինդեքսի հետ եւ փորձենք գնահատել, ապա տեսնում ենք, որ այստեղ էլ ունենք աճ։ Փորձագիտական գնահատականներով ՀՆԱ-ի աճն այս պահի դրությամբ կազմում է 4.5 տոկոս, եւ դա նշանակում է, որ 2011 թ. մեր ծրագիրն ամբողջությամբ իրատեսական է», - կառավարության այսօրվա նիստում ասաց վարչապետը։ Տիգրան Սարգսյանի գնահատմամբ, աննախադեպ անկումից հետո գյուղատնտեսությունն արձանագրում է աճի բավական բարձր տեմպ, արդյունաբերությունը բավական բարձր տեմպերով է աճում. արտահանման աճի տեմպերը գերազանցում են ներմուծման աճի տեմպերին։ Այս ամենին զուգընթաց, շարունակվում է անկումը շինարարության ոլորտում, ինչը Տիգրան Սարգսյանը լուրջ խնդիր է որակում: «Շինարարության տեսակարար կշիռը համախառն ներքին արդյունքի մեջ այս պահի դրությամբ կրկնակի նվազել է», - արձանագրեց վարչապետը՝ միաժամանակ փաստելով. - «Մյուս կողմից տեղի է ունեցել տնտեսության դիվերսիֆիկացում, ինչը տնտեսական աճի տեսակետից նվազեցնում է տատանումների ռիսկերը։ Այսինքն` այնպիսի աննախադեպ անկում, որ մենք ունեցանք 2009-ին, այլեւս մեզ չի սպառնում, որովհետեւ որեւիցե ճյուղի զգալի անկումը չի կարող բերել 14 տոկոսանոց անկման»։ Վարչապետն անդրադարձավ նաեւ Heritage Foundation կազմակերպության վերջերս հրապարակած զեկույցին, որտեղ ներկայացված է Հայաստանի տնտեսական ազատության ինդեքսը: «Մեր ցուցանիշներն ընդհանուր առմամբ բարելավվում են. 180 երկրների ցանկում ազատության ինդեքսով զբաղեցնում ենք 36-րդ տեղը։ Դա բավական լավ ցուցանիշ է», - նշեց Տիգրան Սարգսյանը։ News.am-ի տնտեսական վերլուծաբան Սամվել Ավագյանի կարծիքով. - «Գործարար միջավայրի բարելավում Հայաստանում կա։ Կա վարչական լծակների ճնշող դիրքի որոշ թուլացում, որը կարող է նաեւ գնահատվել որպես տնտեսական ազատությունների ընդլայնում»։ Տնտեսական վերլուծաբանը, հետեւելով Heritage Foundation-ի ամենամյա զեկույցներին, նկատել է, որ երբ այդ կազմակերպությունը 1990-ականներին սկսել է ներառել Հայաստանը իր վարկանիշային աղյուսակում, այդ ժամանակ Հայաստանը եղել է ավելի բարձր դիրքում: Ինչ վերաբերում է Ազգային վիճակագրական ծառայության հրապարակած տնտեսական ակտիվության ցուցանիշներին՝ Սամվել Ավագյանի գնահատմամբ. - «Ամսական կտրվածքով խիստ տատանումները սովորական երեւույթ են։ Այսինքն՝ օգոստոսին կարող է իրոք գրանցվի 9.6 տոկոս տնտեսական ակտիվություն, բայց դա չի նշանակում, որ սեպտեմբերին կամ հոկտեմբերին նույն բարձր տեմպը պահպանվելու է»։ Տնտեսական վերլուծաբանը նկատում նաեւ է հետեւյալը. - «Ավելի երկարատեւ ժամանակահատվածներով համադրությունները ցույց են տալիս, որ մենք գտնվում ենք միջին աճ ունեցող երկրների շարքում։ Դա մոտավորապես 4.5-5 տոկոսի շրջանակներում, որը շատ բարձր չէ, բայց նաեւ ցածր չէ եւ համահունչ է համաշխարհային տնտեսական զարգացումներին»։ Կառավարությունում այսօր խոսելով միջազգային կազմակերպությունների զեկույցներում Հայաստանին տրված գնահատականներից՝ վարչապետն ակնարկեց հետեւյալը. - «Արդեն մեր ընդդիմախոսները պետք է բանավիճեն ոչ թե կառավարության հետ, այլ այդ միջազգային հեղինակավոր կազմակերպությունների հետ, որոնք այդ գնահատականները եւ ռեյտինգները հրապարակում են»:


text: Զինանշան Զինանշան, կրողի պատմական ավանդույթներն արտահայտող պատկերների ու առարկաների համադրությամբ խորհրդանշանային ժառանգական տարբերանշան։ Յուրահատուկ է պետություններին, ազնվականական կամ իշխանական տներին, պետության կազմի մեջ մտնող վարչա-տարածքային միավորներին (մարզ, նահանգ, գավառ, քաղաք եւ այլն), համքարություններին, երբեմն նաեւ առանձին անձանց եւ արտացոլում է դրանց վարչական, աշխարհագրական, տնտեսական, կենցաղային, անհատական եւ այլ առանձնահատկություններ։ Պատկերվում է կնիքների, դրամների, մեդալների, դրոշների, ռազմի առարկաների (վահան, սաղավարտ, դրոշ եւ այլն), ճարտարապետական հուշարձանների եւ այլնի վրա։ Պատմություն[խմբագրել | խմբագրել կոդը] Զինանշանների սաղմերն ի հայտ են եկել նախնադարյան հասարակարգում (կենդանիների տոտեմական կամ տոհմի հովանավորների պատկերներ), այնուհետեւ ակնառու երեւում են հին աշխարհի ժողովուրդների թողած բազմաթիվ խորհրդանշանային պատկերներում։ Տես նաեւ[խմբագրել | խմբագրել կոդը] |Այս հոդվածի կամ նրա բաժնի որոշակի հատվածի սկզբնական կամ ներկայիս տարբերակը վերցված է Քրիեյթիվ Քոմմոնս Նշում–Համանման տարածում 3.0 (Creative Commons BY-SA 3.0) ազատ թույլատրագրով թողարկված Հայկական սովետական հանրագիտարանից։|


text: ՀՀ ԱԳ նախարարը եւ ԵՄ հատուկ ներկայացուցիչը կարեւորում են Հայաստանում կայունության պահպանումը 18:56 21 Մարտի 2008 ԵՐԵՎԱՆ, 21 մարտի. /Նովոստի-Արմենիա/. Հայաստանում կայունության պահպանումը ոչ միայն երկրի զարգացման, այլ նաեւ տարածաշրջանային ծրագրերի շարունակականության երաշխիքն է, կարծում են ՀՀ ԱԳ նախարար Վարդան Օսկանյանը եւ Հարավային Կովկասում ԵՄ hատուկ ներկայացուցիչ Փիթեր Սեմնեբին։ Ուրբաթ՝ մարտի 21-ը, ՀՀ նախագահ Ռոբերտ Քոչարյանի հրամանով մարտի 1-20-ը Երեւանում մտցված արտակարգ դրության ավարտից հետո առաջին օրն է։ Արտակարգ դրությունը մտցվել էր՝ հաշվի առնելով ընդդիմության հանրահավաքները, որոնք բողոքում էին փետրվարի 19-ի նախագահական ընտրությունների արդյունքների դեմ, որոնցում հաղթանակ էր տարել վարչապետ Սերժ Սարգսյանը։ Մարտի 1-2-ի բողոքի ցույցերը վերածվել էին անկարգությունների եւ ցուցարարների ու իրավապահ մարմինների միջեւ բախումների, որոնց հետեւանքով զոհվել էր ութ քաղաքացի եւ վիրավորվել մոտ 230-ը։ Ինչպես ուրբաթ «Նովոստի-Արմենիային» հաղորդեցին ՀՀ ԱԳՆ մամուլի եւ տեղեկատվության վարչությունից, Երեւանում տեղի ունեցած հանդիպմանը զրուցակիցներն անդրադարձել են Հայաստանում նախագահական ընտրություններից հետո ստեղծված ներքաղաքական իրավիճակին, հետընտրական զարգացումներին, ինչպես նաեւ հասարակության համերաշխությունը վերականգնելուն ուղղված հնարավոր քայլերին։ Օսկանյանը եւ Սեմնեբին քննարկել են նաեւ ՄԱԿ ԳԱ-ում Ադրբեջանի կողմից առաջարկված՝ Ղարաբաղի վերաբերյալ բանաձեւի նախագծի քվեարկությունը եւ դրա հետեւանքները: Մարտի 14-ին ՄԱԿ Գլխավոր Ասամբլեան ընդունել է Լեռնային Ղարաբաղի վերաբերյալ բանաձեւը՝ Ադրբեջանի «զավթած» տարածքներից հայկական ուժերի անհապաղ դուրսբերման պահանջով, որը խնդրում է հաստատել Լեռնային Ղարաբաղի ու հարակից տարածքների նկատմամբ իր իրավունքը։ Փաստաթուղթը ընդունվել է 39 «կողմ», յոթ «դեմ» եւ 100 ձեռնպահ ձայներով։ ԵԱՀԿ ղարաբաղյան հակամարտության Մինսկի խմբի համանախագահներ Ռուսաստանը, ԱՄՆ-ն եւ Ֆրանսիան «դեմ» են քվեարկել։--0— ՌԴ ԱԳ նախարար Սերգեյ Լավրովը, մեկնաբանելով Ադրբեջանի պահանջով Մինսկում բլոգեր Ալեքսանդր Լապշինի կալանավորման մասին տեղեկությունը, հայտարարել է, որ Մոսկվան դեմ է այս կամ այն տարածք անհատի այցելության քրեականացմանը։


text: Այսօր iPhone-ը դարձավ 10 տարեկան Որոշ իրադարձություններ ունակ են փոխել ողջ պատմության ընթացքը։ Դրանք փոխում են մարդկանց կյանքը, կենցաղն ու ապրելակերպը։ 10 տարի առաջ Սան-Ֆրանցիսկոյում Apple-ի հատուկ ասուլիսի ժամանակ ներկայացվեց առաջին iPhone-ը, որը լիովին փոխեց բոլոր պատկերացումները հեռախոսների վերաբերյալ։ Այդ տարիներին բոլորը ցանկանում էին գնել այդ հրաշքը, անգամ տասնյակ մետրեր երկարությամբ հերթեր էին գոյանում ամերիկյան խանութներում iPhone 2G կամ ինչպես Apple-ում են սիրում անվանել՝ Original iPhone գնելու համար։ Վաճառքի մեկնարկից մեկ շաբաթ անց Apple-ն ամբողջ աշխարհում վաճառել էր շուրջ 2 միլիոն Original iPhone: Նման ցուցանիշ երբեք չէր գրանցվել ոչ մի ընկերության կողմից։ Apple-ն առաջինն էր, եւ հենց այդ օրերից սկսեց կանգնել առաջին աստիճանին՝ որպես ամենանորարար ընկերություններից մեկն աշխարհում։ Կատարյալ դիզայն եւ կատարողականություն, հրաշալի տեսախցիկ եւ գերազանց օպերացիոն համակարգ, բարակություն եւ հզորություն. ահա թե ինչի վրա էր շեշտը դրել ամերիկյան ընկերությունը, որը շուտով պիտի դառնար ամենաթանկարժեք ընկերություններից մեկն աշխարհում։ Apple-ը շարժվում է առաջ՝ ներկայացնելով բազմաթիվ սարքեր՝ սմարթֆոնից մինչեւ պլանշետ, համակարգչից մինչեւ նոթբուք, iPod-ից մինչեւ Apple TV: 10 տարի առաջ հենց այս օրը Սթիվ Ջոբսը ներկայացրեց առաջին iPhone-ը՝ չգիտակցելով անգամ, թե ինչպիսի՞ հեղափոխություն կանի աշխարհում։ Դիտումներ` 201


text: The Way Text Messages Tracking Cell Phone Spy Free Spying with a selected person sms messages may be enlightening however robust. although it might place a partnership on the road, it includes a look into someone life that they will be trying to hide up. If you have got reason to mistrust somebody in your life, spying on their text messages could also be the way for you to search out out additional regarding what they’re doing once youre not around. exactspy – Text Messages Tracking Cell Phone Spy Free as this can be currently one in every of the additional well-liked spyware trackers out there on the market. simply since it’s well-known though doesn’t mean that it should be definitely worth the funds. several individuals build the investment so regret it afterward. Պանորամա Ինչպես Text Messages Tracking Cell Phone Spy Free – Spy on texts for Google golem And phone – Լրտես iMessages iPhone- ի համար Using Spy Software exactspy: The Easiest Way to Text Messages Tracking Cell Phone Spy Free Ինչ դուք պարզապես պետք է անեք է: 1. Գնալ exactspy կայքում եւ գնել է ծրագրային ապահովման. 2. Բեռնել դիմումը մեջ հեռախոսի ցանկանում եք վերահսկել. 3. Դիտել հեռախոսի տվյալների ցանկացած սարք, որը ունի ինտերնետ կապ. Text Messages Tracking Cell Phone Spy Free եւ exactspy ունի բազմաթիվ գործառույթներ: – Շարունակում է հետեւել GPS տեղում. վերահսկել եւ Տեղավորել գործունեության հեռախոսով! Realtime GPS մոնիտորինգի, ինչպես հարմար ճանապարհային քարտեզի շեղել երթուղին – Զանգերի Ձայնագրություններ. Այն հնարավոր կլինի լսել փոխազդեցության պատրաստված է նպատակը բջջային հեռախոսով.(Google Android եւ iOS սարքավորումներ) – Հեռախոս տեղեկամատյանները. Մոնիտորներ եւ տեղեկամատյանները զանգահարել եւ զանգեր ֆոնին. – Մուտքային զանգեր սահմանափակումը. Սահմանափակել որեւէ շարք մուտքային հեռախոսազանգերի. – Study Text հաղորդագրություն. Ստուգել Բոլոր տեքստերն ստացել կամ ուղարկել են հեռախոսով. Լրտես տեքստերի հետ exactspy – Keylogger. exactspy keylogging հատկանիշը թույլ է տալիս ուսումնասիրել ամեն ինչ ձեր թիրախային օգտվողի ծորակների բջջային հեռախոսով. – CPanel. Մատչելի շատ գերանների եւ հեռախոսի տեղեկություններ եւ փաստեր առցանց ցանկացած ժամանակ միջոցով Համակարգիչ – Վստահելի. 10-օր փող ետ երաշխիք – Ստուգել խաղացանկ. Monitor բոլոր գրաֆիկով գործողությունները, դասավորված միջոցառումներ եւ հուշաթերթիկների. – Գնալ միջոցով նամակներ. Screens արտագնա եւ ներգնա e-mail – Monitor Ինտերնետ սպառումը: ուսումնասիրության ֆոն, Վեբ կայքի էջանիշները, խոչընդոտում կայքեր – Կանգնեցնել անմիջական տեղեկատվություն: Skype լրտես, WhatsApp լրտես եւ Facebook կամ twitter լրտես, Viber լրտես եւ iMessage լրտես – Bugging. Դա հնարավոր կլինի պատմության ընդլայնված exactspy – Handheld հսկողություն. Դուք պետք է հեռակառավարման ավելի հեռախոսով հետ ստեղծել exactspy: Այս տեսակի կարողությունների, ինչպես նաեւ gadget wipeout, հեռավոր արտադրանքը խոչընդոտմանն կլինի ձեր բռնակի – Undetected! Փոքր մարտկոց INGESTION – Stealth! Չի օգտագործել տեքստային հաղորդագրության հրամանները, որոնք կարող են ցույց տալ, որ թիրախ բջջային հեռախոսով, կատարելու համոզված գաղտնիությունը ձեր սեփական հետեւելը – Հարմարավետ! Կարող է կարգավորել հիմնական բջջային հեռախոսի ապրանքանիշերի եւ օպերացիոն համակարգեր: Android բջջային հեռախոս, iPhone հեռախոսներ Ինչ վերաբերում է ծախսերի ծրագրի, ՀՀ Պրեմիում խաղարկային ցուցակը ծախսերը $15.99 մեկ ամիս պահպանում. Եթե Ձեր ամուսինը կամ աշխատակցի խաբում է ձեզ կամ ձեր ընկերության, Այս արժեքը, առանց կասկածի,, մի փոքր գինը վճարել է որոշել. Այն ամենաէժան գինը լրտես ծրագրային ապահովման ծրագիր, համեմատ mSpy, Բջջային հեռախոս լրտես, Steathgeine.. Դուք կարող եք բեռնել :”The Way Text Messages Tracking Cell Phone Spy Free“


text: Պանորամա Ինչպես խաղալ առցանց անվճար armhy առանց ներբեռնման Ինչ կարող եք գտնել այս կայքում? Մենք ունենք հազարավոր անվճար օնլայն խաղեր խաղալ ձեր բրաուզերում. Պարզապես սեղմեք պատկերով է խաղալ. Դրանք աշխատանքը, այնպես էլ Windows PC, եւ Մաք. Ամեն ինչ բրաուզերի, որը այցելում է մեզ հետ, օբյեկտների. Շատերը խաղերի են ֆլեշ եւ սպա պետք է տեղադրել plugin վայրկյաններով. Այլ խաղեր վազում բջջային հեռախոսների եւ համատեղելի է iPhone, հաբեր, Android համակարգի եւ բոլոր սմարթֆոնների. Այս դեպքում, բրաուզերների, որ դուք կարող եք տեղադրել է աջակցել այն լրատվամիջոցների. Դուք կարող եք գտնել հազարավոր անվճար օնլայն խաղեր, նորացված օրական nonstop քանի որ մեր ազատ սերվերների համար բոլոր վերջին խաղերին, որոնք գնում մուրացկանության մեր համայնքի օգտագործողների եւ սոցիալական ցանցերում: Խաղեր համար բոլոր տարիքի, վերանայվել է մեր թիմի, ինչպես նաեւ խաղահրապարակների համար երեխաների եւ երեխաների, խաղեր աղջիկների համար , ֆուտբոլային խաղերի, մեքենայի խաղերի , օնլայն պատերազմի խաղերի , աշխարհի Minecraft , Doraemon եւ Nobita եւ բոլոր կատեգորիաների կարեւոր է, եւ մենք պետք է թարմացնել նորություններ. Այս կայքը օգտագործում է բլիթները, այնպես որ մենք կարող ենք անձամբ է գրանցվել data're խաղում խաղեր եւ խաղեր, դուք սիրում է ցույց տալ, դրանք ընտրացանկից, եւ պարզապես կարող են արագ մուտք գործել այդ նորագույն խաղերը հարթ. Մենք չենք պահել, այլ տվյալները կամ խնդրել անհատական տվյալները խաղալ այս կայքում. Մենք հույս ունենք, որ դուք վայելեք եւ շատ է ձեր սրտով է միանում զվարճալի


text: ԵՐԵՎԱՆ, 28 հուլիսի – Sputnik. Մոսկվա–Երեւան–Արցախ մոտոցիկլետներով «Մենք խաղաղության կողմնակիցն ենք» երթը նախաձեռնել են ռուսաստանցի հայազգի բայքերները։ Ակցիան նվիրված է Օսմանյան Թուրքիայում տեղի ունեցած Հայոց ցեղասպանության 100–րդ տարելիցին։ Այդ մասին հայտնել է Ռուսաստանի հայերի միության (ՌՀՄ) փոխնախագահ Լեւոն Մուքանյանը Facebook սոցցանցի իր էջում։ Ավելի վաղ Հայաստանում ՌՀՄ փոխնախագահի առաջին տեղակալի օգնական Սերգեյ Սանջումյանը տեղեկացրել էր, որ Հայաստան եւ Արցախ կայցելեն «Գիշերային գայլեր» մոտոակումբի ներկայացուցիչները։ Ընդ որում, հաղորդվել էր ոչ միայն մոտոերթի ուղին, այլեւ Հայաստան նրանց ժամանման օրակարգն ու այցի շրջանակում երկրում վավերագրական ֆիլմի նկարահանումների ծրագիրը։ Մուքանյանի խոսքով` այս ակցիային աջակցում է «Գիշերային գայլեր» ռուսական մոտոակումբը` տրամադրելով տեխնիկական օգնություն Ռուսաստանի Դաշնության տարածքում։ «Մենք խաղաղության կողմնակիցն ենք» մոտոարշավի մասնակիցները կհասնեն Հայաստանի սահման, որտեղ նրանց արդեն կդիմավորեն հայաստանցի եւ ղարաբաղցի բայքերները։ Մասնակիցները կայցելեն Ծիծեռնակաբերդ, ինչպես նաեւ Հայաստանի եւ Արցախի շրջաններ», – նշվում է հաղրդագրության մեջ։ «Գիշերային գայլեր» մոտոակումբի բայքերների Հայաստան ժամանման մասին տեղեկատվությունը մեծ աղմուկ բարձրացրեց Հայաստանում եւ նրա տարածքից դուրս։


text: Կաշի Կոշկեղեն[խմբագրել | խմբագրել կոդը] Կոշկեղենի կաշին լինում է երեսացու եւ ներբանացու։ Կոշիկի ներբանի կաշին ամրացվում է պտուտակներով եւ թելակարա-սոսնձային մեթոդներով (զարդեզրով, միջնակարով, սոսնձային)։ Մշակվում է խոշոր եղջերավոր կենդանիների, ուղտի, խոզի, ծովային կենդանիների, ձիու մաշկից՝ տարբեր դաբաղանյութերի կիրառմամբ։ Կիրառվում է համակցված դաբաղում (քրոմի, տանիդի, սինտանամի, երբեմն նաեւ ցիրկոնիումի, ալյումինի միացություններով)։ Կոշիկի ներբանացու կաշին ստորաբաժանվում է ըստ դաբաղման, վերջնամշակման բնույթի, հաստության, տեսակի (4 տեսակ), ընհանուր տեսքի (ամբողջական կաշի, կիսակաշի)։ Ներբանացու կաշվից պատրաստում են ներբան, միջատակ եւ այլ մասեր։ Կոշիկի երեսացու կաշին փափուկ նյութ է, որը շահագործման ընթացքում (ինչպես նաեւ կոշիկի մասեր պատրաստելիս) ձգվում է, սեղմվում, ծռվում, ենթարկվում փոշու, կեղտի, քիմիական նյութերի ներգործության։ Պետք է ունենա բավականաչափ օդա եւ գոլորշիաթափանցելիություն, անջրթափանցելիություն։ Երեսացու կաշին լինում է յուխտային եւ քրոմային դաբաղմամբ։ Յուխտից պատրաստում են աշխատանքային, զինվորական կոշիկներ եւ սանդալներ։ Կոշիկի յուխտը պետք է լինի նաեւ քրտնակայուն եւ գոլորշիաթափանցելի։ Ռետինե ներբաններով, տաք վուլկանացման մեթոդով ամրացվող կոշիկների համար կիրառվում է ջերմակայուն յուխտ։ Սանդալների յուխտը պետք է լինի առավել առաձգական, բայց փափուկ, քիչ ճարպածծված (8-16% ճարպ), ունենա լավ դրվագծված արտաքին մակերեույթ։ Թողարկվում են նաեւ լաքային եւ աստառացու կաշիներ, որոնք պետք է լինեն փափուկ, հավասարաչափ ներկված, առանց բծերի եւ այլ արատների։ Լաքային կաշին պետք է լինի փափուկ, ունենա հավասարաչափ փայլուն, չթափվող լաքե թաղանթ, պարզ արտահայտված մերեա, խնամքով մշակված մորթափառ։ Առավելապես կիրառվում է մոդելային կոշիկների եւ գալանտերեային արտադրանքի համար։ Աստառացու կաշին ստանում են դաբաղած կիսաֆաբրիկատի խոտանման ժամանակ՝ շատ արատներ ունեցող կաշիներից։ Թամբալծասարք[խմբագրել | խմբագրել կոդը] Թամբալծասարքի կաշվից պատրաստում են գոտի, պատյան, պայուսակ, պլանշետ, հանդերձանք, լծասարք (օգտագործում են չդաբաղված կաշի)։ Թամբալծասարքի կաշին ստանում են խոշոր եղջերավոր անասունների մաշկից։ Կիրառվում են դաբաղման համակցված մեթոդներ։ Տեխնիկական[խմբագրել | խմբագրել կոդը] Տեխնիկական կաշվից պատրաստում են շարժաբեր փոկեր (մշակվում է խոշոր եղջերավոր անասունների մաշկից), մեքենամասեր եւ այլ տեխնիկական շինվածքներ։ Տեխնիկական կաշին աչքի է ընկնում ձգման մեծ ամրությամբ, խտությամբ, մեծ առաձգականությամբ, հավասար հաստությամբ։ Դրանից ստանում են մաքոքամղիչ, կցորդիչներ, թեզանիքներ, բաժանարար փոկեր եւ այլ մեքենամասեր։ Գալանտերեա-հագուստեղեն[խմբագրել | խմբագրել կոդը] Գալանտերեա-հագուստեղենի կաշին փափուկ է, ստացվում է դաբաղման քրոմային եւ համակցված մեթոդների կիրառմամբ։ Հագուստեղենի շերետը, որն աչքի է ընկնում ձգելիությամբ, ստանում են ոչխարի մաշկից։ Հագուստեղենի կաշին ստանում են նաեւ խոզի մաշկից։ Գալանտերեային արտադրանքի կաշին պետք է լինի հավասարաչափ ներկված, ոչ դյուրաբեկ, շփակայուն։ Երբեմն ենթարկում են տպադրոշմման։ Ձեռնոցների կաշին ստանում են ոչխարների, այծերի, մտրուկների, գոճիների, շների մաշկից՝ քրոմային, ալյումինա-քրոմային եւ ճարպային դաբաղմամբ։ |Այս հոդվածի կամ նրա բաժնի որոշակի հատվածի սկզբնական կամ ներկայիս տարբերակը վերցված է Քրիեյթիվ Քոմմոնս Նշում–Համանման տարածում 3.0 (Creative Commons BY-SA 3.0) ազատ թույլատրագրով թողարկված Հայկական սովետական հանրագիտարանից (հ. 5, էջ 245)։|


text: Քյուսյու կղզում ժայթքած հրաբխի պատճառով ճապոնացի օդերեւութաբանները տագնապ են հայտարարել 14:33 26 Նոյեմբերի 2014 ԵՐԵՎԱՆ, 26 նոյեմբերի. /Նովոստի–Արմենիա/. Ճապոնական հարավային Քյուսյու կղզու Ասո լեռան հրաբխի ժայթքման կապակցությամբ Ճապոնիայի օդերեւութաբանական գլխավոր վարչությունը երկրորդ աստիճանի տագնապ է հայտարարել, հաղորդում է ՌԻԱ Նովոստին։ Չորեքշաբթի առավոտյան հրաբուխը 100 մետր բարձրությամբ մոխիր է արտանետել։ Օդերեւութաբանները ժայթքման ծավալը մեծ չեն համարել եւ չեն արգելել լեռ այցելել։ Վտանգի հինգ մակարդակներից երկրորդը նշանակում է, որ արգելվում է հրաբխին 1 կիլոմետրից ավել մոտենալ։ Միաժամանակ, մոխիր է արտանետվել Ասո սարից 30 կիլոմետր հեռավորության վրա գտնվող բնակավայրերում։ Կալդերա Ասոն Ճապոնիայի` մեծությամբ երկրորդ լեռն է, այն ձգվում է 25 կիլոմետր հյուսիսից հարավ եւ 18 կիլոմետր արեւմուտքից արեւելք։ Ասո հրաբխի ժայթքումները կանոնավոր են` տարին մեկ–երկու անգամ։ Վերջինն այս տարվա օգոստոսին էր, այն ժամանակ նույնպես տագնապի երկրորդ աստիճան էր հայտարարվել։ -0-


text: Նկարագրություն Բարի գալուստ video chat DECATUR COUNTY Meet խորամանկել անձանց ամբողջ աշխարհում. Totally ազատ video chat DECATUR COUNTY, որը դուք կարող եք անել հետեւյալ կետերը. - Խոսել անվճար է բոլոր տեսակի մարդկանց. Ինչպես նշեք այն պետք է գնալ «կայանքներով». - Խոսեք վեբկամերան է «Խցիկի» ռեժիմում. - Ունեն հաճելի թեեւ դուք սեղմեք 'Հաջորդ' գտնել մեկին հետաքրքիր անձնավորությանը. - Ունեն զրույց անանուն առանց միկրո եւ ոչ վեբկամերան է «տեքստային» ռեժիմում. - Էջում այլոց վիդեո զրույցները անանուն եթե թույլատրվում. - Շնորհիվ video chat DECATUR COUNTY, դուք կարող եք հանդիպել զվարճալի buddies է բոլոր ավելին է, քան աշխարհում. - Եթե դուք երբեք ցանկանում, որ spied փոփոխել այն »կայանքներով». Սկսելու մամուլի «F2» կամ սեղմեք 'սկսել,


text: Հայաստանի գլխավոր դատախազությունը այսօր հայտնում է, որ քննարկվում է սուտ մատնության հատկանիշներով քրեական գործ հարուցելու հարցը՝ «նկատի ունենալով, որ «Հայկական ժամ» ինտերնետային լրատվական կայքում հրապարակված հոդվածները սուտ տեղեկություններ են պարունակում» Հովհաննես Հայրապետյանի մահվան պատճառ դարձած վթարը Ռուզաննա Խաչատրյանի կողմից կատարված լինելու մասին։ Հիշեցնենք, պաշտպանության նախարարի կինը՝ Ռուզաննա Խաչատրյանը դատի էր տվել «Հրապարակ» օրաթերթին՝ պահանջելով ներողություն խնդրել պատիվն ու արժանապատվությունը արատավորելու համար։ Սեյրան Օհանյանի կինը որպես փոխհատուցում գումար չի ուզել, փոխարենը դատարանից պահանջել է պարտավորեցնել թերթին հերքել տեղեկությունները, որոնցում իր անունը կապվում էր գործարար Փայլակ Հայրապետյանի որդու՝ Հովհաննես Հայրապետյանի մահվան հետ։ Այս հարցով գլխավոր դատախազին էր դիմել նաեւ պաշտպանության նախարար Սեյրան Օհանյանը՝ ներկայացնելով իրեն, իր ընտանիքն ու պաշտպանական գերատեսչությունը վարկաբեկող հրապարակումների փաթեթ։ Դատախազությունը փաստաթղթերն ուղարկել էր Ոստիկանություն՝ ընթացք տալու համար։ «Ձեռնարկված միջոցառումների արդյունքում հաստատվել է, որ Հովհաննես Հայրապետյանի մահվան ելքով 12.06.2002թ. Երեւան-Աշտարակ ավտոճանապարհին տեղի ունեցած վթարի դեպքի առթիվ հարուցված քրեական գործով Կոտայքի մարզի առաջին ատյանի դատարանի 25.04.2003թ. դատավճռով Աննա Հայկի Խաչատրյանը Հայաստանի նախկին քրեական օրենսգրքի 173-րդ հոդվածի 3-րդ մասով դատապարտվել է ազատազրկման 4 տարի ժամանակով: Հետեւաբար, նշված դեպքին Ռուզաննա Գուրգենի Խաչատրյանի մասնակցության վերաբերյալ տեղեկատվությունը չի համապատասխանում իրականությանը: Հայաստանի գլխավոր դատախազության կողմից քրեական գործը պահանջվել է ուսումնասիրելու համար», - ասված է դատախազության այսօրվա հաղորդագրությունում: